**ผลการประชุมคณะรัฐมนตรี**

**ครั้งที่ 29/2559 วันอังคารที่ 26 กรกฎาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **260759**  **เรื่อง** **:** ขออนุมัติจัดสรรเงินจากกองทุนสงเคราะห์เกษตรกรโครงการสนับสนุนเงินทุนเพื่อสร้างระบบน้ำในไร่นาของสมาชิก  **สารัตถะ :** กษ. เสนอ ครม. พิจารณา ดังนี้  1. อนุมัติจัดสรรเงินจากกองทุนสงเคราะห์เกษตรกรให้กรมส่งเสริมสหกรณ์ยืมเงิน จำนวน 300,000,000 บาท โดยจัดเก็บดอกเบี้ยในอัตราร้อยละ 0 กำหนดชำระคืนภายใน 5 ปี เพื่อดำเนินโครงการสนับสนุนเงินทุนเพื่อสร้างระบบน้ำในไร่นาของสมาชิกสถาบันเกษตรกร  2. อนุมัติเงินจ่ายขาด สำหรับเป็นค่าใช้จ่ายในการบริหารงานโครงการจำนวน 2,997,500 บาท  โดยมีรายละเอียดสรุปได้ ดังนี้  ครม. มีมติเมื่อวันที่ 9 ก.พ. 2559  1. รับทราบตามที่ รมว. กษ. รายงานที่ขออนุมัติเงินจ่ายขาดจากกองทุนสงเคราะห์เกษตรกร จำนวน 10 ล้านบาท นั้นจะใช้เป็นค่าใช้จ่ายในการติดตามตรวจสอบการดำเนินโครงการของกลุ่มเกษตรกรในระดับจังหวัดรวมถึงการเร่งรัด การชำระหนี้เงินกู้และแก้ไขปัญหาของกลุ่มเกษตรกรให้สามารถชำระหนี้ได้ตามกำหนด ทั้งนี้ จะเบิกจ่ายงบประมาณตามที่ใช้จ่ายจริง ด้วยความโปร่งใส และตรวจสอบได้  2. อนุมัติการจัดสรรเงินจากกองทุนสงเคราะห์เกษตรกรให้กรมส่งเสริมสหกรณ์ยืมเงินจำนวน 1,000 ล้านบาท โดยไม่มีดอกเบี้ย กำหนดชำระคืนภายใน 5 ปี (พ.ศ. 2559 – 2564) เพื่อดำเนินโครงการสร้างความเข้มแข็งกับ กลุ่มเกษตรกรเพื่อเข้าถึงแหล่งเงินทุนในการผลิตและการตลาด รวมทั้งเงินจ่ายขาดสำหรับเป็นค่าใช้จ่ายในการดำเนินโครงการจำนวน 10 ล้านบาท **กษ. พิจารณาจัดสรรเงินให้แก่กลุ่มเกษตรกรโดยไม่ให้เกิดความซ้ำซ้อนกับโครงการอื่นๆ ของรัฐบาลที่ได้ให้ความช่วยเหลือเกษตรกรไปแล้ว**  3. จากแนวคิดเดิมที่เกษตรกรพึ่งพาระบบน้ำชลประทานและแหล่งน้ำธรรมชาติเพื่อทำการเกษตร นายกรัฐมนตรีให้แนวคิดในการบริหารจัดการน้ำเพื่อการเกษตรในระดับไร่นาแบบใหม่ คือ เน้นให้เกษตรแต่ละราย ต้องมีการพัฒนาพื้นที่ของตนเองให้มีระบบสำรองเพื่อการเกษตรไว้ใช้ในเหตุฉุกเฉินโดยเริ่มขุดสระกักเก็บน้ำไว้ใช้ในไร่นา หรือขุดเจาะบ่อน้ำดาล ไว้ใช้ทดแทนน้ำชลประทานในบางช่วงที่เกิดการขาดแคลนน้ำเพื่อการเกษตร ซึ่งจะเกิดระบบชลประทานในระบบ ไร่นา จึงคาดว่าจะทำให้แก้ไขปัญหาวิกฤตน้ำแล้งได้อย่างเป็นระบบ  4. กรมส่งเสริมสหกรณ์จึงจัดทำโครงการสนับสนุนเงินทุนเพื่อสร้างระบบน้ำในไร่นาของสมาชิกสถาบันเกษตรกร (สหกรณ์/กลุ่มเกษตรกร) เป็นแหล่งรับเงินทุนหมุนเวียน เพื่อนำไปสนับสนุนเงินกู้แก่สมาชิกในการใช้เป็นเงินทุนหมุนเวียนเพื่อการลงทุนพัฒนาแหล่งน้ำในแปลงไร่นาของตนเองอย่างเป็นระบบ สร้างโอกาสในการผลิตเกษตรกรรม ลดความเสี่ยงจากใช้น้ำชลประทาน และแหล่งน้ำจากธรรมชาติแต่เพียงอย่างเดียวมีระยะเวลาการดำเนินโครงการ 5 ปี  (พ.ศ. 2559 – 2564)  5. ในการประชุมคณะกรรมการสงเคราะห์เกษตรกร ครั้งที่ 3/2559 เมื่อวันที่ 20 มิ.ย. 2559 มีมติเห็นชอบและให้นำเสนอ ครม. ในการอนุมัติจัดสรรเงินกองทุนสงเคราะห์เกษตรกรให้กรมส่งเสริมสหกรณ์ยืมเงินเพื่อดำเนินโครงการสนับสนุนเงินทุนเพื่อสร้างระบบน้ำในไร่นาของสมาชิกสถาบันเกษตรกร วงเงิน 300,000,000 บาท โดยจัดเก็บ ดอกเบี้ยในอัตราร้อยละ 0 กำหนดชำระคืนภายใน 5 ปีและเงินจ่ายขาด จำนวน 2,997,500 บาท เพื่อใช้ใน การบริหารงานโครงฯ โดยมีรายละเอียดโครงการฯ ดังนี้  5.1 **วัตถุประสงค์**  (1) เพื่อสร้างโอกาสในการทำเกษตรกรรมและลดความเสี่ยงจากการขาดแคลนน้ำ  (2) เพื่อส่งเสริมการจัดระบบไร่นาของเกษตรกรให้มีความยั่งยืน มีแหล่งน้ำในฟาร์มของตนเอง  ลดการพึ่งพาน้ำจากระบบชลประทานและแหล่งน้ำธรรมชาติ  (3) เพื่อสร้างการเปลี่ยนแปลงจากระบบการทำเกษตรกรรมแบบพึ่งธรรมชาติ เป็นการเกษตรแบบบริหารจัดการเพื่อลดความเสี่ยงจากการขาดน้ำ  5.2 **พื้นที่เป้าหมาย**  สถาบันเกษตรกรทั้งในเขตชลประทานและเขตรับน้ำฝนใน 50 จังหวัด ประกอบด้วย สหกรณ์/กลุ่มเกษตรกร จำนวน 100 แห่ง มีสมาชิก 6,000 รายคิดเป็นพื้นที่ที่คาดว่าจะได้รับประโยชน์จากน้ำเฉลี่ยรายละ 10 ไร่  เป็นพื้นที่รับน้ำได้มากกว่า 60,000 ไร่  5.3 **ระยะเวลาดำเนินการ**  ตั้งแต่ปี พ.ศ. 2559 ถึงปี พ.ศ. 2564 รวมระยะเวลา 5 ปีนับจากวันที่เบิกเงินจากกองทุนสงเคราะห์เกษตรกร  5.4 **งบประมาณจากกองทุนสงเคราะห์เกษตรกร ในวงเงิน 302,997,500 บาท ประกอบด้วย**  (1) **เงินทุนหมุนเวียน**เพื่อให้สถาบันเกษตรกรในวงเงิน 300 ล้านบาท ปลอดดอกเบี้ย ระยะเวลา 5 ปี และชำระคืนเงินทุนปีละ 60 ล้านบาท เพื่อเป็นค่าใช้จ่ายในการขุดสระเก็บกักน้ำพร้อมอุปกรณ์ และขุดเจาะระบบน้ำบาดาลหรือปรับปรุงระบบพร้อมอุปกรณ์ ดังนี้  - กรณี 1 ขุดสระเก็บกักน้ำในพื้นที่ประมาณ 1 ไร่ ความลึกไม่น้อยกว่า 2 เมตร พร้อมกับอุปกรณ์เครื่องสูบน้ำ ท่อน้ำ ในระบบน้ำหยด หรือพ่นละออกน้ำ งบประมาณเฉลี่ยแห่งละ 50,000 บาท  - กรณี 2 ขุดเจาะระบบน้ำบาดาลหรือปรับปรุงระบบน้ำบาดาล พร้อมกับอุปกรณ์เครื่องสูบน้ำท่อน้ำ ในระบบน้ำหยด หรือพ่นละอองน้ำ งบประมาณเฉลี่ยแห่งละ 50,000 บาท  (2) **งบดำเนินงานจ่ายขาด** เพื่อเป็นค่าบริหารจัดการโครงการของส่วนราชการ ตามที่จ่ายจริงแต่ไม่เกินกรอบวงเงิน 2,997,500 บาท โดยจัดสรรให้สำนักงานสหกรณ์จังหวัดที่เข้าร่วมโครงการ ร้อยละ 1 ของวงเงินทุนกู้ยืม ที่ได้รับจัดสรร ดังนี้  - ค่าเบี้ยเลี้ยง พาหนะ ที่พัก ในการสำรวจพื้นที่จัดทำข้อมูลสมาชิกและแผนที่ตำแหน่งแปลงที่จะเข้าร่วมโครงการ และติดตามงานให้เป็นไปตามวัตถุประสงค์  - ค่าจัดประชุมชี้แจงโครงการฯ  5.5 **มาตรการ**  (1) **มาตรการพัฒนาแหล่งน้ำ**  - การขุดสระเก็บน้ำฝนเพื่อเกษตรกรรมแบบไร่นาสวนผสม เก็บกักน้ำตามสภาพปริมาณน้ำฝน  - การขุดเจาะบ่อบาดาล  - พื้นที่ที่ใช้ประโยชน์จากแหล่งน้ำประมาณ 10 ไร่ต่อแห่ง สนับสนุนเงินทุนปลอดดอกเบี้ย  แห่งละ 50,000 บาท มีระยะเวลาคือเงินทุน 5 ปี เฉลี่ยชำระคืน ปีละ 60 ล้านบาท  (2) **มาตรการการบริหารจัดการน้ำ**  - ส่งเสริมการจัดรูปแปลงที่ดิน เพื่อส่งเสริมการปลูกพืช หลายอย่าง เลี้ยงสัตว์ และประมง เป็นระบบเกษตรผสมผสาน ตามทฤษฎีใหม่  - ส่งเสริมการวางแผนการปลูกพืช เลี้ยงสัตว์และประมงล่วงหน้าจากระบบน้ำในไร่นา เพื่อลดความเสี่ยงในวิกฤตน้ำใช้หรือการเปลี่ยนแปลงจากธรรมชาติ  - สร้างระบบการใช้น้ำอย่างรู้คุณค่าในระบบน้ำหยดหรือละอองน้ำในระบบการปลูกพืช เลี้ยงสัตว์ ทั้งการจัดการน้ำใช้ และน้ำทิ้ง  (3) **มาตรการการส่งชำระคืนเงินทุน**  - สมาชิกนำรายได้จากอาชีพหลักที่ดำเนินการอยู่แล้วและรายได้ที่เกิดจากการมีระบบน้ำในไร่นา  เพื่อส่งชำระคืนเงินทุน เฉลี่ยปีละ 60 ล้านบาท  - สมาชิกที่เข้าร่วมโรงการทุกรายต้องมีรายได้จากอาชีพหลักในการทำเกษตรกรรม แต่หากเกิดวิกฤตภัยแล้งเมื่อใด สามารถนำน้ำจากสระเก็บกักน้ำฝนและบ่อบาดาลที่จัดทำขึ้น เพื่อช่วยบรรเทาความเสียหายของผลิตผลจากวิกฤตภัยแล้งได้ ส่งผลให้สมาชิกยังคงมีรายได้อย่างต่อเนื่อง และอาจทำการผลิตนอกฤดูกาล ซึ่งผลิตผลจะมีราคาสูงเป็นที่ต้องการของตลาด  - ส่งเสริมให้สมาชิกปลูกพืช เลี้ยงสัตว์และประมง จากการมีระบบน้ำในไร่นา เป็นอาชีพเสริม  เพื่อสร้างรายได้เพิ่มอีกทางหนึ่ง  5.6 **ผลที่คาดว่าจะได้รับ**  (1) ลดความเสี่ยงจากวิกฤตการขาดแคลนน้ำเนื่องจากธรรมชาติเปลี่ยน และเกิดการขาดน้ำอย่างต่อเนื่อง  (2) เกษตรกรมีโอกาสวางแผนการผลิตก่อนหรือหลังฤดูกาลได้ เนื่องจากมีแหล่งน้ำต้นทุน ส่งผลให้ผลผลิตทยอยออกสู่ตลาดในระยะเวลาที่เหมาะสม  (3) ลดภาระหนี้สินที่เกิดความเสี่ยงจากการทำการเกษตรตามระบบธรรมชาติ มาเป็นการเกษตรมีระบบจัดการน้ำจากระบบชลประทานและแหล่งน้ำตามธรรมชาติ และมีแหล่งน้ำเสริมจากระบบน้ำในแปลงไร่นา  5.7 **ตัวชี้วัดโครงการ**  (1) สมาชิกไม่น้อยกว่า 5,400 ราย สมัครใจเข้าร่วมโครงการ หรือคิดเป็นร้อยละ 90  (2) ระบบน้ำในไร่นาของสมาชิกกลุ่มเป้าหมายไม่น้อยกว่าร้อยละ 85 มีน้ำใช้ในการทำการเกษตร  และระบบน้ำสามารถมีน้ำใช้ได้ในระบบไร่นาจริง  (3) สมาชิกในกลุ่มเป้าหมาย สมารถลดความเสี่ยงจากความเสียหายจากภัยธรรมชาติ ในกรณีการขาดแคลนน้ำใช้เพื่อการเกษตร หรือระบบน้ำใช้เพื่อเกษตรกรรม ไม่น้อยกว่าร้อยละ 95  **มติ. ครม. :** อนุมัติทั้ง 2 ข้อ ตามที่ กษ. เสนอ ทั้งนี้ ให้ กษ. รับความเห็นของ สงป. และ สศช. ไปพิจารณาดำเนินการต่อไปด้วย | **หน่วยงานที่รับผิดชอบ** : กษ. (กกค.)  **ประโยชน์ที่ได้รับ :**  เพื่อดำเนินโครงการสร้างความเข้มแข็งกับกลุ่มเกษตรกรเพื่อเข้าถึงแหล่งเงินทุนในการผลิตและการตลาด  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 29/2559 วันจันทร์ที่ 26 กรกฎาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **260759**  **เรื่อง** **:** ขอความเห็นชอบขยายกลุ่มเป้าหมายและขยายรายการเครื่องจักรกลทางการเกษตรในโครงการส่งเสริมการให้บริการเครื่องจักรกลทางการเกษตรเพื่อลดต้นทุนสมาชิกระยะขยายผล ปี พ.ศ. 2559 – 2562  **สารัตถะ :** กษ. เสนอ ครม.พิจารณาขยายกลุ่มเป้าหมายและขยายรายการเครื่องจักรกลทางการเกษตรในโครงการส่งเสริมการให้บริการเครื่องจักรกลทางการเกษตรเพื่อลดต้นทุนสมาชิกระยะขยายผล ปี พ.ศ. 2559 – 2562 ดังนี้  1. อนุมัติขยายกลุ่มเป้าหมายเพิ่มเติมจากเดิมสหกรณ์ภาคการเกษตรเพิ่มให้ครอบคลุมถึงกลุ่มเกษตรกร  2. อนุมัติขยายรายการเครื่องจักรกลทางการเกษตรจากเดิม รถเกี่ยวข้าวรถเทรลเลอร์ และเครื่องสีข้าวโพด เลี้ยงสัตว์ เพิ่มให้ครอบคลุมรายการเครื่องจักรกลทางการเกษตรทุกชนิดที่สหกรณ์และกลุ่มเกษตรกรต้องการจัดหามาให้บริหารตอบสนองตามความต้องการของสมาชิกในพืชหลัก 2 ชนิด คือ ข้าวและข้าวโพดเลี้ยงสัตว์  โดยมีรายละเอียดสรุปได้ ดังนี้  1. **ผลการดำเนินงานโครงการฯ ระยะนำร่อง ปี พ.ศ. 2558**  1.1 กรมส่งเสริมสหกรณ์ได้รับอนุมัติงบประมาณ ลักษณะเงินอุดหนุนในการจัดซื้อเครื่องจักรกลทางการเกษตร เพื่อให้บริการแก่สมาชิกสหกรณ์ 20 แห่ง โดยสหกรณ์เป้าหมายประสงค์ขอรับเงินอุดหนุน 19 แห่ง (สหกรณ์ผู้ปลูกข้าว 10 แห่ง และสหกรณ์ผู้ปลูกข้าวโพดเลี้ยงสัตว์ 9 แห่ง) สหกรณ์ผู้ปลูกข้าวโพดเลี้ยงสัตว์อีก 1 แห่ง ไม่ประสงค์ขอรับเงินอุดหนุน สงป. จึงได้โอนเงินงบประมาณให้กรมส่งเสริมสหกรณ์ จำนวน 92.97 ล้านบาท และสหกรณ์ได้ดำเนินการจัดซื้อเครื่องจักรกลทางการเกษตร โดยดำเนินการตามระเบียบสำนักนายกรัฐมนตรีว่าด้วยการพัสดุ พ.ศ. 2535 และที่แก้ไขเพิ่มเติมโดยอนุโลมและรับมอบเครื่องจักรกลทางการเกษตรเรียบร้อยแล้ว และได้ส่งคืนเงินคงเหลือให้ สงป. เรียบร้อยแล้วแก่สมาชิกสหกรณ์และเกษตรกร จำนวนพื้นที่ 2,927 ไร่ ราคาให้บริการสมาชิก 300-500 บาท/ไร่ **สามารถลดต้นทุนการเก็บเกี่ยวได้ 100-300 บาท/ไร่** (เอกชนให้บริการรถเกี่ยว 550- 600 บาท/ไร่) และสหกรณ์ที่ปลูกข้าวโพดเลี้ยงสัตว์ 4 แห่ง **ให้บริการเครื่องสีข้าวโพดเลี้ยงสัตว์** แก่สมาชิกสหกรณ์และเกษตรกร จำนวน 2,277.77 ตัน **สามารถลดต้นทุนการสีข้าวโพดเลี้ยงสัตว์ได้ 200 บาท/ตัน** (เอกชนให้บริการสีข้าวโพดประมาณ 230 บาท/ตัน หรือ 0.23 บาท/กิโลกรัม)  2. **ผลการดำเนินงานโครงการฯ ระยะขยายผล ปี พ.ศ. 2559**  กรมส่งเสริมสหกรณ์ได้ประชาสัมพันธ์โครงการฯ เพื่อรับสมัครสหกรณ์เข้าร่วมโครงการฯ ระยะขยายผล ปี  พ.ศ. 2559 – 2562 ณ วันที่ 25 พ.ค. 2559 มีสหกรณ์เข้าร่วมโครงการฯ ประกอบด้วยสหกรณ์ที่ปลูกข้าว จำนวน  54 แห่ง และสหกรณ์ที่ปลูกข้าวโพดเลี้ยงสัตว์ จำนวน 10 แห่ง ทั้งนี้ **มีกลุ่มเกษตรกรบางแห่งสนใจจะขอสมัครเข้าร่วมโครงการฯ** **ในระยะขยายผล แต่ไม่สามารถเข้าได้** **เนื่องจากไม่ใช่กลุ่มเป้าหมาย**ของโครงการฯ และมีสหกรณ์ที่ปลูกข้าวและสหกรณ์ปลูกข้าวโพดเลี้ยงสัตว์ที่สนใจเข้าร่วมโครงการฯ แต่ไม่สามารถเข้าร่วมได้ เนื่องจาก**ความต้องการใช้บริการเครื่องจักรกลทางการเกษตรของสมาชิกไม่ได้อยู่ในรายการที่กำหนดไว้ในโครงการฯ** เช่น รถแทรกเตอร์ รถดำนา รถไถ  3. กรมส่งเสริมสหกรณ์ได้ประชุมหารือร่วมกับ ธ.ก.ส. เมื่อวันที่ 28 เม.ย. 2559 แล้ว มีมติให้กรมส่งเสริมสหกรณ์เสนอ ครม. พิจารณาขยายกลุ่มเป้าหมายและขยายรายการเครื่องจักรกลทางการเกษตรในระยะขยายผล ในการจัดหาเครื่องจักรทางการเกษตรประเภทอื่นๆ มาให้บริการตอบสนองความต้องการของสมาชิกสหกรณ์ ตลอดห่วงโซ่การผลิต สำหรับดำเนินการในพืชหลัก 2 ชนิด คือ ข้าวและข้าวโพดเลี้ยงสัตว์  4. ผลการดำเนินโครงการฯ ระยะนำร่อง ส่งผลให้ต้นทุนการเก็บเกี่ยวผลผลิตของสมาชิกสหกรณ์ผู้ปลูกข้าวโพดเลี้ยงสัตว์ลดลงได้จริง ดังนั้น กษ. จึงมีความจำเป็นต้องเสนอคณะรัฐมนตรีพิจารณา เพื่อให้กลุ่มเกษตรกรที่สนใจเข้าร่วมโครงการฯ ในระยะขยายผล สามารถสมัครเข้าร่วมโครงการฯ ได้ และเพื่อให้สหกรณ์ที่ปลูกข้าวและสหกรณ์ที่ปลูกข้าวโพดเลี้ยงสัตว์ที่สนใจเข้าร่วมโครงการฯ สามารถจัดหาเครื่องจักรกลทางการเกษตรมาให้บริการตอบสนองความต้องการของสมาชิกเพื่อการลดต้นทุนการผลิตได้ตลอดห่วงโซ่การผลิต  **มติ. ครม. :** อนุมัติขยายกลุ่มเป้าหมายและขยายรายการเครื่องจักรกลทางการเกษตรในโครงการส่งเสริมการให้บริการเครื่องจักรกลทางเกษตรเพื่อลดต้นทุนสมาชิก ระยะขยายผลปี พ.ศ. 2559- 2562 ตามที่ กษ. เสนอ ทั้งนี้ กลุ่มเกษตรกรที่ขอขยายเป้าหมายในครั้งนี้จะต้องเป็นกลุ่มเกษตรกรที่ขึ้นทะเบียนอย่างถูกต้องตามกฎหมายกับ กษ. เท่านั้น | **หน่วยงานที่รับผิดชอบ** : กษ. (กสส.)  **ประโยชน์ที่ได้รับ :**  เพื่อให้บริการแก่สมาชิกสหกรณ์ และช่วยเหลือเกษตรกรและคนยากจนในการเสริมสร้างความเข้มแข็งอย่างยั่งยืน และลดต้นทุนสมาชิกระยะขยายผล ปี พ.ศ. 2559 - 2562  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 29/2559 วันอังคารที่ 26 กรกฎาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **260759**  **เรื่อง** : ร่างกฎกระทรวงกำหนดให้ทางน้ำชลประทานคลองชะอวด แพรกเมือง เป็นทางน้ำชลประทานที่จะเรียกเก็บค่าชลประทาน พ.ศ. ....  **สารัตถะ :** กษ. เสนอ ครม. พิจารณาอนุมัติหลักการร่างกฎกระทรวงกำหนดให้ทางน้ำชลประทานคลองชะอวด แพรกเมือง เป็นทางน้ำชลประทานที่จะเรียกเก็บค่าชลประทาน พ.ศ. .... ซึ่งสาระสำคัญเป็นการกำหนดให้ทางน้ำชลประทานคลองชะอวด แพรกเมือง เป็นทางน้ำชลประทานที่จะเรียกเก็บค่าชลประทาน เพื่อให้เกิดประโยชน์จากการใช้น้ำจากทางน้ำชลประทานอย่างเต็มที่ และเป็นไปอย่างมีประสิทธิภาพ  โดยมีรายละเอียดสรุปได้  กษ. เสนอ โดย ชป. เนื่องจากปัจจุบันมีการใช้น้ำจากทางน้ำชลประทานคลองชะอวด แพรกเมือง เพื่อกิจการโรงงาน การประปาหรือกิจการอย่างอื่นที่มิใช่การเกษตรกรรมเพิ่มขึ้น ซึ่งทางน้ำดังกล่าวได้กำหนดให้เป็นทางน้ำชลประทานตามประกาศกระทรวงเกษตรและสหกรณ์ เรื่อง กำหนดทางน้ำชลประทานตามพระราชบัญญัติการชลประทานหลวง พุทธศักราช 2485 ลงวันที่ 26 ก.ย. 2557 ดังนั้น เพื่อประโยชน์ในการควบคุมดูแลปริมาณน้ำ และเพื่อให้การใช้น้ำเป็นไปอย่างมีประสิทธิภาพ อีกทั้งทำให้ทราบถึงปริมาณของน้ำที่ขาดหายไปจากระบบการชลประทาน และเป็นการรองรับการขออนุญาตใช้น้ำจากภาคอุตสาหกรรม การประปา และภาคธุรกิจอื่นที่จะมีขึ้นในอนาคต จึงสมควรกำหนดให้ทางน้ำชลประทานประตูระบายน้ำในคลองชะอวดเป็นทางน้ำชลประทานที่จะเรียกเก็บค่าชลประทานจากผู้ใช้น้ำเพื่อกิจการโรงงาน การประปา หรือกิจการอื่นที่มิใช่การเกษตรกรรมโดยออกเป็นกฎกระทรวงตามความในพระราชบัญญัติการชลประทานหลวง พุทธศักราช 2485 จึงได้เสนอร่างกฎกระทรวงมาเพื่อดำเนินการ กำหนดให้ทางน้ำชลประทานคลองชะอวด แพรกเมือง เป็นทางน้ำชลประทานที่จะเรียกเก็บค่าชลประทานจากกิโลเมตรที่ 2.847 ในท้องที่ตำบลหัวไทร อำเภอหัวไทร จังหวัดนครศรีธรรมราช ถึงกิโลเมตรที่ 26.981 ในท้องที่ตำบลการะเกด อำเภอเชียรใหญ่ จังหวัดนครศรีธรรมราช  เป็นทางน้ำชลประทานที่จะเรียกเก็บค่าชลประทาน  **มติ ครม.** : อนุมัติหลักการร่างกฎกระทรวงกำหนดให้ทางน้ำชลประทานคลองชะอวด แพรกเมือง เป็นทางน้ำชลประทาน ที่จะเรียกเก็บค่าชลประทาน พ.ศ. .... ตามที่ กษ. เสนอ และให้ส่ง สคก. ตรวจพิจารณา แล้วดำเนินการต่อไปได้ | **หน่วยงานที่รับผิดชอบ** : กษ. (ชป.)  **ประโยชน์ที่ได้รับ :**  เพื่อประโยชน์ในการควบคุมดูแลปริมาณน้ำ และเพื่อให้การใช้น้ำเป็นไปอย่างมีประสิทธิภาพ อักทั้งทำให้ทราบถึงปริมาณของน้ำที่ขาดหายไป  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 29/2559 วันอังคารที่ 26 กรกฎาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **260759**  **เรื่อง** **:** ร่างกฎกระทรวงว่าด้วยหลักเกณฑ์ วิธีการ และเงื่อนไขในการโฆษณาอาหารสัตว์และการพิจารณาการโฆษณาอาหารสัตว์ พ.ศ. ....  **สารัตถะ :** กษ. เสนอ ครม. พิจารณาอนุมัติหลักการร่างกฎกระทรวงว่าด้วยหลักเกณฑ์ วิธีการ และเงื่อนไขในการโฆษณาอาหารสัตว์และการพิจารณาการโฆษณาอาหารสัตว์ พ.ศ. .... ซึ่งมีสาระสำคัญเป็นการกำหนดประเภทของสื่อโฆษณา หลักเกณฑ์ วิธีการ และเงื่อนไขในการโฆษณาอาหารสัตว์ และการพิจารณาของผู้อนุญาตในการให้ความเห็นก่อน การโฆษณาอาหารสัตว์ว่า การโฆษณาอาหารสัตว์ใดเป็นการฝ่าฝืนหรือไม่เป็นไปตามพระราชบัญญัติควบคุมคุณภาพอาหารสัตว์ พ.ศ. 2558  โดยมีรายละเอียดสรุปได้ ดังนี้  1. กษ. เสนอว่า มาตรา 62 วรรคสอง และมาตรา 63 วรรคสอง แห่งพระราชบัญญัติควบคุมคุณภาพอาหารสัตว์ พ.ศ. 2558 บัญญัติให้การโฆษณาอาหารสัตว์และการพิจารณาของผู้อนุญาตในการให้ความเห็นก่อนการโฆษณาอาหารสัตว์ว่า การโฆษณาอาหารสัตว์ใดเป็นการฝ่าฝืนหรือไม่เป็นไปตามพระราชบัญญัตินี้ ให้เป็นไปตามหลักเกณฑ์วิธีการ  และเงื่อนไขที่กำหนดในกฎกระทรวง ดังนั้น เพื่อให้เป็นไปตามพระราชบัญญัติดังกล่าว  2. สาระสำคัญของร่างกฎกระทรวง  2.1 กำหนดประเภทของสื่อโฆษณา ได้แก่ แผ่นใบปลิวหรือแผ่นพับหนังสือสารสาร เอกสารกำกับใบแทรก ในหนังสือหรือวารสาร  2.2 กำหนดหลักเกณฑ์ วิธีการและเงื่อนไขของการโฆษณา โดยจะไม่ต้องเป็นเท็จหรือเกินความจริงซึ่งทำให้ผู้อื่นหลงเชื่อหรือสำคัญผิดในคุณภาพของอาหารสัตว์ ต้องไม่ใช้ข้อความหรือแสดงด้วยวิธีใดๆ อันเป็นเหตุจูงใจว่าอาหารนั้นไม่เป็นอันตรายต่อสุขภาพหรือนามัยสัตว์ และผู้บริโภคผลิตภัณฑ์จากสัตว์ เป็นต้น  2.3 กำหนดวิธีการในการยื่นคำขอให้ผู้อนุญาตพิจารณาการโฆษณาอาหารสัตว์และการพิจารณาของผู้อนุญาต  **มติ ครม.** : อนุมัติหลักการร่างกฎกระทรวงว่าด้วยหลักเกณฑ์ วิธีการ และเงื่อนไขในการโฆษณาอาหารสัตว์และ การพิจารณาการโฆษณาอาหารสัตว์ พ.ศ. .... ตามที่ กษ. เสนอ และให้ส่ง สคก. ตรวจพิจารณา โดยให้รับความเห็นของ สลค. ไปประกอบการพิจารณาด้วย แล้วดำเนินการต่อไปได้ | **หน่วยงานที่รับผิดชอบ** : กษ. (ปศ.)  **ประโยชน์ที่ได้รับ :**  เพื่อดำเนินการให้เป็นไปตามมาตรา 62 วรรคสอง และมาตรา 63 วรรคสอง แห่งพระราชบัญญัติควบคุมคุณภาพสัตว์ พ.ศ. 2558 ที่กำหนดให้ออกกฎกระทรวงเพื่อกำหนดหลักเกณฑ์วิธีการ และเงื่อนไขในการโฆษณาอาหารสัตว์ และการพิจารณาการโฆษณาอาหารสัตว์  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ ๒9/2559 วันอังคารที่ 26 กรกฎาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **260759**  **เรื่อง** **:** ร่างกฎกระทรวงกำหนดให้ทางน้ำชลประทานอ่างเก็บน้ำห้วยทรายสว่างเป็นทางน้ำชลประทานที่จะเรียกเก็บค่าชลประทาน พ.ศ. ....  **สารัตถะ :** กษ. เสนอ ครม.พิจารณาอนุมัติหลักการร่างกฎกระทรวงกำหนดให้ทางน้ำชลประทานอ่างเก็บน้ำห้วยทรายสว่าง เป็นทางน้ำชลประทานที่จะเรียกเก็บค่าชลประทาน พ.ศ. .... ซึ่งมีสาระสำคัญเป็นการกำหนดให้ทางน้ำชลประทานอ่างเก็บน้ำห้วยทรายสว่าง เป็นทางน้ำชลประทานที่จะเรียกเก็บค่าชลประทานจากผู้ใช้น้ำเพื่อกิจการโรงงาน การประปา หรือกิจการอื่นที่มิใช่เกษตรกรรม เพื่อให้เกิดประโยชน์จากการใช้น้ำอย่างเต็มที่  โดยมีรายละเอียดสรุปได้ ดังนี้  กษ. เสนอตามรายงานของกรมชลประทานว่า มีการใช้น้ำจากทางน้ำชลประทานนอกภาคเกษตรกรรมเพิ่มมากขึ้น ในการนี้เพื่อให้เกิดประโยชน์จากการใช้น้ำจากทางน้ำชลประทานอย่างเต็มที่และเป็นไปอย่างมีประสิทธิภาพ อีกทั้งทำให้ทราบถึงปริมาณของน้ำที่ขาดหายไปจากระบบการชลประทานและเป็นการรองรับการขออนุญาตใช้น้ำจากภาคอุตสาหกรรม การประปา และกิจการอื่นที่จะมีขึ้นในอนาคต สมควรกำหนดทางน้ำชลประทานซึ่งได้มีประกาศกระทรวงเกษตรและสหกรณ์ ลงวันที่ 11 มีนาคม 2553 กำหนดให้เป็นทางน้ำชลประทานดังกล่าว เป็นทางน้ำชลประทานที่จะเรียกเก็บค่าชลประทานโดยออกเป็นกฎกระทรวง ทั้งนี้ ตามความในมาตรา 8 (1) แห่งพระราชบัญญัติการชลประทานหลวง พุทธศักราช 2485 ซึ่งแก้ไขเพิ่มเติมโดยพระราชบัญญัติการชลประทานหลวง (ฉบับที่ 4)  พ.ศ. 2518 จึงขอเสนอร่างกฎกระทรวงฉบับนี้มาเพื่อดำเนินการ  2. ให้ทางน้ำชลประทานอ่างเก็บน้ำห้วยทรายสว่างในท้องที่ตำบลสว่างแดนดิน อำเภอสว่างแดนดิน จังหวัดสกลนคร เป็นทางน้ำชลประทานที่จะเรียกเก็บค่าชลประทาน  **มติ ครม. :** อนุมัติหลักการร่างกฎกระทรวงกำหนดให้ทางน้ำชลประทานอ่างเก็บน้ำห้วยทรายสว่างเป็นทางน้ำชลประทานที่จะเรียกเก็บค่าชลประทาน พ.ศ. .... ตามที่ กษ. เสนอ และให้ส่ง สคก. ตรวจพิจารณา แล้วดำเนินการต่อไปได้ | **หน่วยงานที่รับผิดชอบ** : กษ. (ชป.)  **ประโยชน์ที่ได้รับ :**  เพื่อให้เกิดประโยชน์จากการใช้น้ำจากทางน้ำชลประทานอย่างเต็มที่ และเป็นไปอย่างมีประสิทธิภาพ  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ ๒9/2559 วันอังคารที่ 26 กรกฎาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **260759**  **เรื่อง** **:** ร่างกฎกระทรวงว่าด้วยลักษณะของสถานที่ผลิต สถานที่นำเข้า สถานที่ขาย หรือสถานที่เก็บอาหารสัตว์ควบคุมเฉพาะ พ.ศ. ....  **สารัตถะ :** กษ. เสนอ ครม.พิจารณาอนุมัติหลักการร่างกฎกระทรวงว่าด้วยลักษณะของสถานที่ผลิต สถานที่นำเข้า สถานที่ขาย หรือสถานที่เก็บอาหารสัตว์ควบคุมเฉพาะ พ.ศ. .... เพื่อกำหนดลักษณะอาคารและสถานที่ผลิต สถานที่นำเข้า สถานที่ขายหรือสถานที่เก็บอาหารสัตว์ควบคุมเฉพาะ ตลอดจนการเก็บรักษา เพื่อควบคุมคุณภาพและมาตรฐานอาหารสัตว์ควบคุมเฉพาะ อันเป็นการคุ้มครองผู้บริโภค  โดยมีรายละเอียดสรุปได้ ดังนี้  กษ. เสนอว่า พระราชบัญญัติควบคุมคุณภาพอาหารสัตว์ พ.ศ. 2558 ได้ประกาศในราชกิจจานุเบกษาเมื่อวันที่ 5 มีนาคม 2558 และมีผลบังคับใช้เมื่อวันที่ 6 มีนาคม 2558 โดยยกเลิกพระราชบัญญัติควบคุมคุณภาพอาหารสัตว์ พ.ศ. 2525 และฉบับที่แก้ไขเพิ่มเติม โดยมาตรา 20 (7) แห่งพระราชบัญญัติดังกล่าวบัญญัติให้ผู้อนุญาตจะออกใบอนุญาตผลิต นำเข้า หรือขายอาหารสัตว์ควบคุมเฉพาะได้เมื่อปรากฏว่าสถานที่ผลิต สถานที่นำเข้า สถานที่ขาย หรือสถานที่เก็บอาหารสัตว์ควบคุมเฉพาะมีลักษณะตามที่กำหนดในกฎกระทรวง จึงได้เสนอร่างกฎกระทรวงฉบับนี้มาเพื่อดำเนินการ  **มติ ครม. :** อนุมัติหลักการร่างกฎกระทรวงว่าด้วยลักษณะของสถานที่ผลิต สถานที่นำเข้า สถานที่ขาย หรือสถานที่เก็บอาหารสัตว์ควบคุมเฉพาะ พ.ศ. .... ตามที่ กษ. เสนอ และให้ส่ง สคก. ตรวจพิจารณา แล้วดำเนินการต่อไปได้ | **หน่วยงานที่รับผิดชอบ** : กษ. (ปศ.)  **ประโยชน์ที่ได้รับ :**  เพื่อควบคุมคุณภาพและมาตรฐานอาหารสัตว์ควบคุมเฉพาะ  อันเป็นการคุ้มครองผู้บริโภค  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 29/2559 วันอังคารที่ 26 กรกฎาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **260759**  **เรื่อง** **:** ร่างประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์ ในท้องที่ตำบลวาใหญ่ อำเภออากาศอำนวย จังหวัดสกลนคร เป็นกรณีที่มีความจำเป็นโดยเร่งด่วน  **สารัตถะ :** กษ. เสนอ ครม. พิจารณาอนุมัติในหลักการร่างประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์ ในท้องที่ตำบลวาใหญ่ อำเภออากาศอำนวย จังหวัดสกลนคร เป็นกรณีที่มีความจำเป็นโดยเร่งด่วน  โดยมีสาระสำคัญเป็นการกำหนดเขตที่ดินในบริเวณที่ที่จะเวนคืนในท้องที่ตำบลวาใหญ่ อำเภออากาศอำนวย  จังหวัดสกลนคร และเพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีสิทธิเข้าไปทำการสำรวจเพื่อทราบข้อเท็จจริงเกี่ยวกับอสังหาริมทรัพย์ที่จะต้องเวนคืนที่แน่นอน  โดยมีรายละเอียดสรุปได้ ดังนี้  1. ชป. ได้ดำเนินการก่อสร้างระบบส่งน้ำพร้อมอาคารประกอบตามโครงการระบบส่งน้ำประตูระบายน้ำลำน้ำยาม ในเขตท้องที่ตำบลวาใหญ่ อำเภออากาศอำนวย จังหวัดสกลนคร ตามแผนงานที่กำหนดไว้ในปีงบประมาณ  พ.ศ. 2555 – 2557 ราคาค่าก่อสร้างประมาณ 121.2 ล้านบาท และปัจจุบันได้ดำเนินการก่อสร้างแล้วเสร็จประมาณ 95 เปอร์เซ็นต์ ทั้งนี้ สาเหตุที่ไม่สามารถก่อสร้างได้แล้วเสร็จตามแผนงานที่กำหนดไว้ เนื่องจากมีเจ้าของที่ดิน จำนวน 3 แปลง รวมเนื้อที่ประมาณ 3 ไร่ ไม่สมัครใจเจรจาปรองดองทำความตกลงซื้อขายกับทางราชการและไม่ยินยอมให้ใช้พื้นที่ เพื่อดำเนินการก่อสร้างดังกล่าว โดยเห็นว่าราคาค่าทดแทนที่กำหนดให้เป็นราคาที่ต่ำ **ซึ่งต่อมาได้มีการประกาศใช้บังคับพระราชกฤษฎีกากำหนดเขตที่ดินในบริเวณที่ที่จะเวนคืน ในท้องที่ตำบลวาใหญ่ อำเภออากาศอำนวย  จังหวัดสกลนคร พ.ศ. 2558 ประกาศในราชกิจจานุเบกษา เล่ม 132 ตอนที่ 106 ก ลงวันที่ 11 พ.ย. 2558  โดยให้ใช้บังคับได้มีกำหนดสามปี (ครบกำหนดวันที่ 10 พ.ย. 2561)** เพื่อให้ผู้ซึ่งได้รับมอบหมายจากเจ้าหน้าที่เวนคืนมีสิทธิเข้าไปทำการสำรวจในที่ดินหรืออสังหาริมทรัพย์ จำนวน 3 แปลงดังกล่าว เพื่อให้ทราบข้อเท็จจริงเกี่ยวกับอสังหาริมทรัพย์ที่จะเวนคืนที่แน่นอน  2. ผู้ซึ่งได้รับมอบหมายจากเจ้าหน้าที่เวนคืนตามพระราชกฤษฎีกาดังกล่าวได้เข้าทำการสำรวจข้อเท็จจริงเกี่ยวกับอสังหาริมทรัพย์ที่จะต้องเวนคืน จำนวน 3 แปลง เสร็จเรียบร้อยแล้ว และ กษ. ได้มีคำสั่ง ที่ 207/2559 ลงวันที่ 1 มี.ค. 2559 แต่งตั้งคณะกรรมการกำหนดราคาเบื้องต้นของอสังหาริมทรัพย์ที่จะต้องเวนคืนและจำนวนเงินค่าทดแทนเพื่อทำหน้าที่พิจารณากำหนดราคาค่าทดแทนเบื้องต้นให้กับเจ้าของที่ดิน ทั้ง 3 แปลงแล้ว **แต่เจ้าของที่ดินไม่ยอมตกลงซื้อขาย จึงไม่สามารถดำเนินการจัดซื้อและจ่ายค่าทดแทนอสังหาริมทรัพย์ดังกล่าวต่อไปได้** ทำให้การก่อสร้างสะดุดหยุดลงไม่สามารถส่งน้ำให้ราษฎรที่ประสบปัญหาการขาดแคลนน้ำเพื่อการเกษตร การอุปโภคบริโภค ซึ่งหากการเวนคืนเนิ่นช้าไปจะเป็นปัญหาและอุปสรรคอย่างมากแก่การพัฒนาเศรษฐกิจและสังคม ชป. จึงมีความจำเป็นต้องเร่งดำเนินการก่อสร้างให้แล้วเสร็จได้โดยเร็วตามแผนงาน  3. เพื่อให้สามารถเข้าครอบครองและใช้อสังหาริมทรัพย์เพื่อก่อสร้างให้แล้วเสร็จโดยเร็ว และสามารถส่งน้ำช่วยเหลือราษฎรในพื้นที่ประสบปัญหาการขาดแคลนน้ำเพื่อการเกษตร การอุปโภคบริโภคได้อย่างมีประสิทธิภาพ  ซึ่งจะเป็นการยกฐานะความเป็นอยู่และคุณภาพชีวิตของราษฎรที่อยู่ในพื้นที่โครงการและบริเวณใกล้เคียงให้สูงขึ้น  จึงมีความจำเป็นต้องประกาศกำหนดให้การเวนคืนอสังหาริมทรัพย์ ในท้องที่ตำบลวาใหญ่ อำเภออากาศอำนวย  จังหวัดสกลนคร เป็นกรณีที่มีความจำเป็นโดยเร่งด่วน โดยจัดให้มีการจ่ายหรือวางเงินค่าทดแทนให้แก่เจ้าของหรือ ผู้ครอบครองอสังหาริมทรัพย์ที่ไม่ยอมรับราคาค่าทดแทนดังกล่าวต่อไป ทั้งนี้ เจ้าของหรือผู้ครอบครองอสังหาริมทรัพย์ยังคงมีสิทธิอุทธรณ์ในเรื่องของค่าทดแทนและฟ้องศาลตามที่กำหนดไว้ในมาตรา 25 และมาตรา 26  แห่งพระราชบัญญัติว่าด้วยการเวนคืนอสังหาริมทรัพย์ พ.ศ. 2530 ต่อไปได้ โดยกรมทางหลวงชนบทได้ดำเนินการจัดให้มีการรับฟังความคิดเห็นของประชาชนผู้มีส่วนได้เสียกับโครงการก่อสร้างถนนสายดังกล่าวตามระเบียบสำนักนายกรัฐมนตรีว่าด้วยการรับฟังความคิดเห็นของประชาชน พ.ศ. 2548 แล้ว  **มติ ครม. :** อนุมัติหลักการร่างประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์ ในท้องที่ ตำบลวาใหญ่ อำเภออากาศอำนวย จังหวัดสกลนคร เป็นกรณีที่มีความจำเป็นโดยเร่งด่วน ตามที่ กษ. เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอ ครม. ตรวจพิจารณา แล้วดำเนินการต่อไปได้ | **หน่วยงานที่รับผิดชอบ** : กษ. (ชป.)  **ประโยชน์ที่ได้รับ :**  เพื่อก่อสร้างให้แล้วเสร็จโดยเร็ว และสามารถส่งน้ำช่วยเหลือราษฎรในพื้นที่ประสบปัญหาการขาดแคลนน้ำเพื่อการเกษตร การอุปโภคบริโภคได้อย่างมีประสิทธิภาพ  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 29/2559 วันอังคารที่ 26 กรกฎาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **260759**  **เรื่อง** **:** ร่างกฎกระทรวงกำหนดให้ทางน้ำชลประทาน เป็นทางน้ำชลประทานที่จะเรียกเก็บค่าชลประทาน พ.ศ. ....  จำนวน 9 ฉบับ  **สารัตถะ :** กษ. เสนอ ครม. พิจารณาให้ความเห็นชอบ ดังนี้  1) ร่างกฎกระทรวงกำหนดให้ทางน้ำชลประทานอ่างเก็บน้ำคลองสะเดา เป็นทางน้ำชลประทานที่จะเรียกเก็บค่าชลประทาน พ.ศ. ....  2) ร่างกฎกระทรวงกำหนดให้ทางน้ำชลประทานอ่างเก็บน้ำคลองหลา เป็นทางน้ำชลประทานที่จะเรียกเก็บ ค่าชลประทาน พ.ศ. ....  3) ร่างกฎกระทรวงกำหนดให้ทางน้ำชลประทานอ่างเก็บน้ำคลองจำไหร เป็นทางน้ำชลประทานที่จะเรียกเก็บค่าชลประทาน พ.ศ. ....  4) ร่างกฎกระทรวงกำหนดให้ทางน้ำชลประทานในเขตโครงการชลประทานกระบี่ เป็นทางน้ำชลประทานที่จะเรียกเก็บค่าชลประทาน พ.ศ. ....  5) ร่างกฎกระทรวงกำหนดให้ทางน้ำชลประทานอ่างเก็บน้ำห้วยเปลวเงือก เป็นทางน้ำชลประทานที่จะเรียกเก็บค่าชลประทาน พ.ศ. ....  6) ร่างกฎกระทรวงกำหนดให้ทางน้ำชลประทานอ่างเก็บน้ำห้วยแม่สอด เป็นทางน้ำชลประทานที่จะเรียกเก็บค่าชลประทาน พ.ศ. ....  7) ร่างกฎกระทรวงกำหนดให้ทางน้ำชลประทานคลองหัวช้าง เป็นทางน้ำชลประทานที่จะเรียกเก็บ ค่าชลประทาน พ.ศ. ....  8) ร่างกฎกระทรวงกำหนดให้ทางน้ำชลประทานในเขตโครงการส่งน้ำและบำรุงรักษารังสิตเหนือ เป็นทางน้ำชลประทานที่จะเรียกเก็บค่าชลประทาน พ.ศ. .... และ  9) ร่างกฎกระทรวงกำหนดให้ทางน้ำชลประทานคลองโพล้ เป็นทางน้ำชลประทานที่จะเรียกเก็บ ค่าชลประทาน พ.ศ. ....  รวม 9 ฉบับ ที่ สคก. ตรวจพิจารณาแล้ว โดยมีสาระสำคัญเป็นการกำหนดให้ทางน้ำชลประทานเป็นทางน้ำที่จะเรียกเก็บค่าชลประทาน เพื่อให้เกิดการใช้ประโยชน์อย่างเต็มที่ และทำให้เกิดประโยชน์ในการควบคุมดูแลปริมาณน้ำได้อย่างมีประสิทธิภาพ  โดยมีรายละเอียดสรุปได้ ดังนี้  1. กษ. ได้เสนอ  1.1. ร่างกฎกระทรวงกำหนดให้ทางน้ำชลประทานอ่างเก็บน้ำคลองสะเดา เป็นทางน้ำชลประทานที่จะเรียกเก็บค่าชลประทาน พ.ศ. ....  1.2. ร่างกฎกระทรวงกำหนดให้ทางน้ำชลประทานอ่างเก็บน้ำคลองหลา เป็นทางน้ำชลประทานที่จะเรียกเก็บค่าชลประทาน พ.ศ. ....  1.3. ร่างกฎกระทรวงกำหนดให้ทางน้ำชลประทานอ่างเก็บน้ำคลองจำไหร เป็นทางน้ำชลประทานที่จะเรียกเก็บค่าชลประทาน พ.ศ. ....  1.4. ร่างกฎกระทรวงกำหนดให้ทางน้ำชลประทานในเขตโครงการชลประทานกระบี่ เป็นทางน้ำชลประทาน ที่จะเรียกเก็บค่าชลประทาน พ.ศ. ....  1.5. ร่างกฎกระทรวงกำหนดให้ทางน้ำชลประทานอ่างเก็บน้ำห้วยเปลวเงือก เป็นทางน้ำชลประทานที่จะเรียกเก็บค่าชลประทาน พ.ศ. ....  1.6. ร่างกฎกระทรวงกำหนดให้ทางน้ำชลประทานอ่างเก็บน้ำห้วยแม่สอด เป็นทางน้ำชลประทานที่จะเรียกเก็บค่าชลประทาน พ.ศ. ....  1.7. ร่างกฎกระทรวงกำหนดให้ทางน้ำชลประทานคลองหัวช้าง เป็นทางน้ำชลประทานที่จะเรียกเก็บ ค่าชลประทาน พ.ศ. ....  1.8. ร่างกฎกระทรวงกำหนดให้ทางน้ำชลประทานในเขตโครงการส่งน้ำและบำรุงรักษารังสิตเหนือ เป็นทางน้ำชลประทานที่จะเรียกเก็บค่าชลประทาน พ.ศ. .... และ  1.9. ร่างกฎกระทรวงกำหนดให้ทางน้ำชลประทานคลองโพล้ เป็นทางน้ำชลประทานที่จะเรียกเก็บ ค่าชลประทาน พ.ศ. ....  รวม 9 ฉบับ มาเพื่อดำเนินการ เพื่อกำหนดให้ทางน้ำชลประทานเป็นทางน้ำชลประทานที่จะเรียกเก็บค่าชลประทาน จากผู้ใช้น้ำที่นำน้ำไปใช้เพื่อกิจการโรงงาน การประปา หรือกิจการอื่น นอกจากภาคเกษตรกรรมเพื่อควบคุมดูแลปริมาณน้ำและให้การใช้น้ำเป็นไปอย่างมีประสิทธิภาพ  2. ครม. ได้มีมติเมื่อวันที่ 22 ก.ย. 2552 อนุมัติหลักการร่างกฎกระทรวงตามข้อ 1.5 และข้อ 1.7  ตามที่ กษ. เสนอ และให้ส่ง สคก. ตรวจพิจารณาแล้วดำเนินการต่อไปได้  3. ครม. ได้มีมติเมื่อวันที่ 13 ต.ค. 2552 อนุมัติหลักการร่างกฎกระทรวงตามข้อ 1.1 – 1.3 ตามที่ กษ. เสนอ และให้ส่ง สคก. ตรวจพิจารณาแล้วดำเนินการต่อไปได้  4. ครม. ได้มีมติเมื่อวันที่ 17 พ.ย. 2552 อนุมัติหลักการร่างกฎกระทรวงตามข้อ 1.6 ตามที่ กษ. เสนอ  และให้ส่ง สคก. ตรวจพิจารณาแล้วดำเนินการต่อไปได้  5. ครม. ได้มีมติเมื่อวันที่ 24 พ.ย. 2552 อนุมัติหลักการร่างกฎกระทรวงตามข้อ 1.4 ตามที่ กษ. เสนอ  และให้ส่ง สคก. ตรวจพิจารณาแล้วดำเนินการต่อไปได้  6. ครม. ได้มีมติเมื่อวันที่ 28 ก.ย. 2553 อนุมัติหลักการร่างกฎกระทรวงตามข้อ 1.9 ตามที่ กษ. เสนอ  และให้ส่ง สคก. ตรวจพิจารณาแล้วดำเนินการต่อไปได้  7. ครม. ได้มีมติเมื่อวันที่ 22 ต.ค. 2555 อนุมัติหลักการร่างกฎกระทรวงตามข้อ 1.8 ตามที่ กษ. เสนอ  และให้ส่ง สคก. ตรวจพิจารณาแล้วดำเนินการต่อไปได้  8. สคก. ได้ตรวจพิจารณาร่างกฎกระทรวงดังกล่าว 9 ฉบับ เสร็จแล้ว โดยมีการแก้ไขเล็กน้อย (ตามแบบการร่างกฎหมาย) แต่โดยที่ได้มีพระบรมราชโองการแต่งตั้ง ครม. ชุดใหม่ สลค. จึงได้คืนร่างกฎกระทรวงดังกล่าวรวม 9 ฉบับ  ไปเพื่อให้ กษ. พิจารณาอีกครั้งหนึ่ง  9. กษ. พิจารณาแล้วเห็นชอบและยืนยันให้ดำเนินการร่างกฎกระทรวงดังกล่าว จำนวน 9 ฉบับ ที่ สคก.  ตรวจพิจารณาเสร็จแล้วต่อไป โดยเห็นว่าการกำหนดให้ทางน้ำชลประทาน เป็นทางน้ำชลประทานที่เรียกเก็บ ค่าชลประทานทำให้เกิดประโยชน์ในการควบคุมดูแลปริมาณน้ำได้อย่างมีประสิทธิภาพ อีกทั้งทำให้ทราบถึงปริมาณน้ำ ที่ขาดหายไปจากระบบการชลประทานและการเรียกเก็บค่าชลประทานนั้นจะเป็นผลดีต่อการเงินและงบประมาณ  โดยเงินที่เก็บได้จากผู้ใช้น้ำจากทางน้ำชลประทานเมื่อกฎกระทรวงมีผลบังคับใช้แล้ว จะนำเข้าทุนหมุนเวียน เพื่อการชลประทานโดยใช้จ่ายเป็นค่าปรับปรุงบำรุงรักษาระบบการชลประทาน อันจะทำให้ใช้เงินงบประมาณในส่วนนี้น้อยลง จึงได้เสนอร่างกฎกระทรวงรวม 9 ฉบับดังกล่าวมาเพื่อดำเนินการ  สาระสำคัญของร่างกฎกระทรวง   |  |  | | --- | --- | | **ร่างกฎกระทรวงที่กำหนดให้เป็นทางน้ำชลประทาน  ที่จะเรียกเก็บค่าชลประทาน** | **บริเวณพื้นที่กำหนด** | | ร่างกฎกระทรวงตามข้อ 1) | ตำบลสำนักแต้ว อำเภอสะเดา จังหวัดสงขลา | | ร่างกฎกระทรวงตามข้อ 2) | ตำบลคลองหลา อำเภอคลองหอยโข่ง จังหวัดสงขลา | | ร่างกฎกระทรวงตามข้อ 3) | ตำบลคลองหอยโข่ง อำเภอคลองหอยโข่ง จังหวัดสงขลา | | ร่างกฎกระทรวงตามข้อ 4) | 1. ศูนย์กลางฝายคลองน้ำแดง กม. ที่ 0.000 ในท้องที่ตำบลพรุเตียว อำเภอเขาพนม จังหวัดกระบี่ ไปทางเหนือน้ำ ถึง กม. ที่ 2.000 ในท้องที่ตำบลพรุเตียว อำเภอเขาพนม จังหวัดกระบี่ ไปทางท้ายน้ำ ถึง กม. ที่ 10.000  ในท้องที่ตำบลเขาดิน อำเภอเขาพนม จังหวัดกระบี่  2. คลองส่งน้ำสายใหญ่ฝั่งขวา คลองน้ำแดง จาก กม.  ที่ 0.000 ในท้องที่ตำบลพรุเตียว อำเภอเขาพนม จังหวัดกระบี่ ถึง กม. ที่ 3.600 ในท้องที่ตำบลพรุเตียว อำเภอเขาพนม จังหวัดกระบี่  3. คลองซอย 1 ซ้าย ของคลองส่งน้ำสายใหญ่ฝั่งขวา คลองน้ำแดง จาก กม. ที่ 0.000 ในท้องที่ตำบลพรุเตียว อำเภอเขาพนม จังหวัดกระบี่ ถึง กม. ที่ 3.500 ในท้องที่ตำบลพรุเตียว อำเภอเขาพนม จังหวัดกระบี่ | |  | 4. คลองซอย 1 ซ้าย ของคลองส่งน้ำสายใหญ่ฝั่งซ้าย คลองน้ำแดง จาก กม. ที่ 0.000 ในท้องที่ตำบลเขาดิน อำเภอเขาพนม จังหวัดกระบี่ ถึง กม. ที่ 2.400 ในท้องที่ตำบลเขาดิน อำเภอเขาพนม จังหวัดกระบี่  5. คลองซอย 1 ขวา ของคลองส่งน้ำสายใหญ่ฝั่งซ้าย คลองน้ำแดง จาก กม. ที่ 0.000 ในท้องที่ตำบลพรุเตียว อำเภอเขาพนม จังหวัดกระบี่ ถึง กม. ที่ 2.700 ในท้องที่ตำบลพรุเตียว อำเภอเขาพนม จังหวัดกระบี่ | | ร่างกฎกระทรวงตามข้อ 5) | ตำบลคลองจุมพล อำเภอโพนพิสัย จังหวัดหนองคาย | | ร่างกฎกระทรวงตามข้อ 6) | ตำบลพระธาตุผาแดง อำเภอแม่สอด จังหวัดตาก | | ร่างกฎกระทรวงตามข้อ 7) | จากศูนย์กลางฝายท่าเชียด กม. ที่ 0.000 ในท้องที่ตำบลโคกสัก อำเภอบางแก้ว จังหวัดพัทลุง ถึง กม.  ที่ 24.000 ในท้องที่ตำบลตะโหมด อำเภอตะโหมด จังหวัดพัทลุง | | ร่างกฎกระทรวงตามข้อ 8) | 1. คลองซอย 26 จาก กม. ที่ 0.000 ในท้องที่ตำบลลำไทร และตำบลพะยอม อำเภอวังน้อย จังหวัดพระนครศรีอยุธยา  ถึง กม. ที่ 13.500 ในท้องที่ตำบลลำตาเสา และ ตำบลวังน้อย อำเภอวังน้อย จังหวัดพระนครศรีอยุธยา  2. คลองซอย 3 จาก กม. ที่ 0.000 ในท้องที่ตำบลคลองสาม อำเภอคลองหลวง จังหวัดปทุมธานี ถึง กม. ที่ 18.850  ในท้องที่ตำบลบึงยี่โถ อำเภอธัญบุรี จังหวัดปทุมธานี | | ร่างกฎกระทรวงตามข้อ 9) | ประตูระบายน้ำคลองโพล้ กม. ที่ 0.000 ในท้องที่ ตำบลทุ่งควายกิน อำเภอแกลง จังหวัดระยอง ไปทางเหนือน้ำถึงกิโลเมตรที่ 6.980 ในท้องที่ตำบลทุ่งควายกิน อำเภอแกลง จังหวัดระยอง |   **มติ ครม. :** เห็นชอบร่างกฎกระทรวงกำหนดให้ทางน้ำชลประทาน เป็นทางน้ำชลประทานที่จะเรียกเก็บค่าชลประทาน รวม 9 ฉบับ ที่ สคก. ตรวจพิจารณาแล้ว (ตามหนังสือสำนักงานคณะกรรมการกฤษฎีกา ด่วนที่สุด ที่ นร 0907/368 ลงวันที่ 30 มิ.ย. 2559) และให้ดำเนินการต่อไปได้ | **หน่วยงานที่รับผิดชอบ** : กษ. (ชป.)  **ประโยชน์ที่ได้รับ :**  ทำให้เกิดประโยชน์ในการควบคุมดูแลปริมาณน้ำได้อย่างมีประสิทธิภาพ อีกทั้งทำให้ทราบถึงปริมาณน้ำที่ขาดหายไปจากระบบ การชลประทานและการเรียกเก็บค่าชลประทานนั้นจะเป็นผลดีต่อการเงินและงบประมาณ  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 29/2559 วันอังคารที่ 26 กรกฎาคม 2559**

**กระทรวงเกษตรและสหกรณ์**

**เรื่องเพื่อทราบ (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **260759**  **เรื่อง** **:** งบการเงินและรายงานประจำปี 2555 ขององค์การสะพานปลา  **สารัตถะ :** กษ. เสนอ ครม. รับทราบงบการเงินและรายงานประจำปี 2555 ขององค์การสะพานปลา (อสป.)  โดยมีรายละเอียดสรุปได้ ดังนี้  ครม. มีมติ (12 พ.ย. 2556) รับทราบรายงานของผู้สอบบัญชีและงบการเงินองค์การสะพานปลา ปี 2554 และรายงานประจำปี 2554 ของ อสป. ตามที่ กษ. เสนอ  กษ. ได้รายงานงบการเงินและรายงานประจำปี 2555 ของ อสป. สรุปสาระสำคัญได้ ดังนี้  1. **รายงานงบการเงิน** สำนักงานตรวจเงินแผ่นดิน (สตง.) ได้ตรวจสอบงบแสดงฐานะการเงิน ณ วันที 30 ก.ย. 2555 งบกำไรขาดทุนเบ็ดเสร็จ งบแสดงการเปลี่ยนแปลงของทุน และงบกระแสเงินสด สำหรับปีสิ้นสุดวันเดียวกันของ อสป. แล้ว เห็นว่า งบการเงินนี้ถูกต้องตามที่ควรในสาระสำคัญตามหลักการบัญชีที่รับรองทั่วไป โดยงบการเงินมีสาระสำคัญ ดังนี้  หน่วย : บาท   |  |  |  |  | | --- | --- | --- | --- | | **รายละเอียด** | **ปีงบประมาณ 2555** | **ปีงบประมาณ 2554** | **การเปลี่ยนแปลง** | | สินทรัพย์ | 754,524,796 | 847,375,743 | ลดลง 92,850,948 | | หนี้สิน | 569,321,680 | 611,134,902 | ลดลง 41,813,222 | | ส่วนของทุน | 185,203,115 | 236,240,841 | ลดลง 51,037,726 | | รายได้ | 240,120,640 | 349,729,005 | ลดลง 109,608,365 | | ค่าใช้จ่าย | 255,569,367 | 354,630,457 | ลดลง 99,061,090 | | กำไร (ขาดทุน) สุทธิ | (15,448,727) | (4,901,452) | เพิ่มขึ้น (10,547,275) |   2. **ผลการดำเนินงาน** ในปีงบประมาณ 2555 อสป. ได้ให้บริการสถานที่ขนถ่ายสินค้าสัตว์น้ำและจำหน่ายสินค้าสัตว์น้ำ ให้แก่ชาวประมงและผู้ประกอบธุรกิจที่เกี่ยวข้องกับประมง โดยมีเรือประมงเข้ามาขนถ่ายสินค้าสัตว์น้ำทั้งสิ้น 38,273 เที่ยว มีรถยนต์บรรทุกเข้ามาขนถ่ายสินค้าสัตว์น้ำทั้งสิ้น 69,168 เที่ยว ลดลงจากปีงบประมาณ 2554ร้อยละ 0.07 และร้อยละ 12.46 ตามลำดับ ส่วนปริมาณและมูลค่าสัตว์น้ำ เพิ่มขึ้นจากปีงบประมาณ 2554 ร้อยละ 3.44 และร้อยละ 10.06 ตามลำดับ  3. **ผลงานเด่น** ในปี 2555 ได้แก่ (1) โครงการพัฒนาท่าเทียบเรือประมงหัวหิน โดยจัดหาเอกชนผู้สนใจเข้ามาลงทุนปรับปรุงพื้นที่ให้เป็นตลาดสินค้าประมงที่ได้มาตรฐานสุขอนามัยและมีความสวยงาม ในขณะที่ยังคงให้บริการขนถ่ายสัตว์น้ำจากเรือประมง รวมทั้งการจำหน่ายสัตว์น้ำคุณภาพ และ (2) โครงการตรวจวัดมาตรฐานสุขลักษณะการดูแลรักษาคุณภาพสัตว์น้ำ ณ สะพานปลา ท่าเทียบเรือ และตลาดกลาง โดยดำเนินการร่วมกับกองตรวจรับรองมาตรฐานคุณภาพสินค้าสัตว์น้ำและผลิตภัณฑ์สัตว์น้ำ กรมประมง  4. **กิจกรรมการดำเนินงานด้านการแสดงความรับผิดชอบต่อสังคม** ในปีงบประมาณ 2555 สำนักงานส่งเสริมการประมง ได้ช่วยเหลือและอุดหนุนสถาบันประมงและชาวประมงเป็นเงินทั้งสิ้น 1,710,448 บาท ได้แก่  (1) งานส่งเสริมสถานะและสวัสดิการ เช่น โครงการส่งเสริมสุขภาพอนามัยของลูกเรือประมง (2) ส่งเสริมอาชีพ เช่น โครงการส่งเสริมการอบรมฝึกฝนอาชีพเสริมให้กลุ่มแม่บ้านในชุมชนชาวประมง (3) เงินอุดหนุน เช่น ให้ทุนการศึกษาด้านการประมง จำนวน 16 น และ (4) ทุนการศึกษาแก่บุตรชาวประมงผู้ประสบภัยทางทะเล จำนวน 8 ทุน  5. **รายงานของคณะกรรมการตรวจสอบของ อสป. ประจำปีงบประมาณ 2555** มีประเด็นสำคัญ ได้แก่ ข้อสังเกตและข้อเสนอแนะ ของ สตง. เฉพาะในส่วนของลูกหนี้เงินกู้โครงการพัฒนาการประมง ซึ่งเป็นส่วนหนึ่ง ของงบการเงิน ปีงบประมาณ 2553 ซึ่งพบว่า อสป. มียอดหนี้โครงการดังกล่าวจำนวน 35.09 ล้านบาทและตั้งค่า เผื่อหนี้สงสัยจะสูญไว้ 26.16 ล้านบาท ค*ณะกรรมการตรวจสอบ มีความเห็นว่าควรรายงานหนี้ดังกล่าวให้ที่ประชุมคณะกรรมการองค์การสะพานปลาพิจารณา ซึ่งที่ประชุมพิจารณาแล้วมีมติให้ผู้อำนวยการองค์การสะพานปลาสั่งการ ให้หน่วยงานที่เกี่ยวข้องจัดทำรายละเอียดข้อมูลของลูกหนี้โครงการพัฒนาการประมง และหากเป็นหนี้ที่อยู่ระหว่างดำเนินคดี หรือมีการสอบสวนพนักงาน ให้รายงานสถานการณ์ดำเนินคดีที่ฟ้องร้องให้คณะกรรมการองค์การสะพานปลาทราบ*  *6.* ***แนวนโยบายผู้ถือหุ้นภาครัฐ (*Statement of Directions : SODs*) ที่มีต่อ อสป.*** *คือ ปรับบทบาทองค์กรเพื่อดำเนินการในเชิงพาณิชย์ในการเป็นเครื่องมือของรัฐด้านการประมงและตลาดสัตว์น้ำ โดยหลักการ และแนวทางการดำเนินงานตามแนวนโยบายผู้ถือหุ้นภาครัฐ (*SODs*) ได้แก่ (1) กำหนดแนวทางการพัฒนาสถานที่ เพื่อดำเนินกิจการให้ชัดเจน (2) จัดทำแผนปรับปรุงสะพานปลาให้ได้มาตรฐานสุขอนามัย และมาตรฐานข้อตกลง ทางการค้าระหว่างประเทศครบทุกแห่ง และ (3) จัดทำแผนธุรกิจเพื่อดำเนินการเชิงพาณิชย์ให้มีผลตอบแทนในระดับ ที่เหมาะสม สอดคล้องกับวัตถุประสงค์การจัดตั้งองค์กร*  *7.* ***แผนงานโครงการที่สำคัญในปีงบประมาณ 2556*** *มีดังนี้*  *7.1 กลยุทธ์ที่ 1* : พัฒนาการตลาดสินค้าสัตว์น้ำให้ได้มาตรฐานและเป็นธรรม ประกอบด้วย 3 โครงการ คือ (1) โครงการพัฒนาสะพานปลากรุงเทพ เพื่อสนับสนุนการท่องเที่ยว (2) โครงการปรับปรุงสำนักงานเป็นอาคาร ตลาดจำหน่ายสินค้าสัตว์น้ำ ท่าเทียบเรือประมงปัตตานี และ (3) โครงการผลิตน้ำสะอาดสำหรับล้างสัตว์น้ำท่าเทียบเรือประมงระนอง  7.2 กลยุทธ์ที่ 2 : เพิ่มประสิทธิภาพในการทำรายได้ ประกอบด้วย 2 โครงการ คือ (1) โครงการซื้อขายสินค้าสัตว์น้ำและผลิตภัณฑ์แปรรูปสัตว์น้ำคุณภาพและ (2) โครงการสนับสนุนและพัฒนาการประมง  7.3 กลยุทธ์ที่ 3 : เสริมสร้างสังคมประมงไทยให้เข้มแข็งประกอบด้วย 4 โครงการ คือ (1) โครงการอบรมฝึกฝนอาชีพเสริมให้กลุ่มแม่บ้านในชุมชนประมง (2) โครงการส่งเสริมการประกอบอาชีพตามแนวปรัชญาเศรษฐกิจพอเพียง (3) โครงการส่งเสริมสุขภาพอนามัยของลูกเรือประมง และ (4) โครงการรักษ์สิ่งแวดล้อมกับองค์การสะพานปลา  7.4 กลยุทธ์ที่ 4 : เพิ่มขีดความสามารถในการบริหารจัดการประกอบด้วย 5 โครงการ คือ (1) โครงการนำระบบการบริหารจัดการเพื่อสร้างมูลค่าเพิ่มทางเศรษฐศาสตร์มาใช้ในการบริหารจัดการองค์กร (2) โครงการใช้ทรัพยากรและความร่วมมือระหว่างกันของรัฐวิสาหกิจ (3) โครงการปรับปรุงการกำหนดทักษะ ความรู้ความสามารถ และคุณลักษณะที่จำเป็นต่องาน (Competency) ในตำแหน่งต่าง ๆ (4) โครงการปรับปรุงขั้นตอนการปฏิบัติงาน และ (5) โครงการพัฒนาความรู้ความสามารถบุคลากร  **มติ ครม. :** ทราบตามที่ กษ. เสนอ | **หน่วยงานที่รับผิดชอบ** : กษ. (อสป.)  **ประโยชน์ที่ได้รับ :**  เพื่อทราบสถานะการเงินของ อสป. เนื่องจักได้วางแผนการให้การส่งเสริมช่วยเหลือและพัฒนาด้านการประมงของประเทศไทยต่อไป  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 29/2559 วันอังคาร ที่ 26 กรกฎาคม 2559**

**กระทรวงเกษตรและสหกรณ์**

**เรื่องเพื่อทราบเป็นข้อมูล (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **260759**  **เรื่อง** **:** ดัชนีราคาและผลผลิตสินค้าเกษตรเดือนมิถุนายน 2559 และแนวโน้มเดือนกรกฎาคม 2559  **สารัตถะ :** กษ. เสนอ ครม. เพื่อทราบดัชนีราคาและผลผลิตสินค้าเกษตรเดือนมิถุนายน 2559 และแนวโน้มเดือนกรกฎาคม 2559  โดยมีรายละเอียดสรุปได้ ดังนี้  **ภาพรวมราคาสินค้าเกษตร**ของเดือน มิ.ย. 59 **เมื่อเปรียบเทียบกับเดือนเดียวกันของปีที่ผ่านมา** พบว่า  ดัชนีราคาสินค้าเกษตร**สูงขึ้น**ร้อยละ 3.82 สินค้าที่ราคาปรับตัว**สูงขึ้น** ได้แก่ ข้าวเปลือกเจ้า สับปะรดโรงงาน  ปาล์มน้ำมัน สินค้าที่ราคาปรับตัว**ลดลง** ได้แก่ ยางพารา **เมื่อเปรียบเทียบกับเดือน พ.ค. ที่ผ่านมา** ดัชนีราคา**สูงขึ้น**เล็กน้อย ร้อยละ 0.27 โดยสินค้าที่ราคาปรับตัว**สูงขึ้น** ได้แก่ ข้าวเปลือกเจ้า สับปะรดโรงงาน ปาล์มน้ำมัน และไข่ไก่ สินค้าที่ราคาปรับตัว**ลดลง** ได้แก่ ยางพารา  **ภาพรวมด้านการผลิตสินค้าเกษตร เมื่อเปรียบเทียบกับช่วงเดียวกันของปีที่ผ่านมา** ดัชนีผลผลิต**ลดลง**  ร้อยละ 2.00 สินค้าสำคัญที่ผลผลิต**ลดลง** ได้แก่ ข้าวเปลือกเจ้า ยางพารา สับปะรดโรงงาน และปาล์มน้ำมัน สินค้าสำคัญที่ผลผลิต**เพิ่มขึ้น** ได้แก่ มังคุด **และเมื่อเปรียบเทียบกับเดือน พ.ค. ที่ผ่านมา** ดัชนีผลผลิต**ลดลง**ร้อยละ 6.80 สินค้าสำคัญที่ผลผลิต**ลดลง** ได้แก่ ข้าวเปลือกเจ้า ทุเรียน และปาล์มน้ำมัน สินค้าสำคัญที่ผลผลิต**เพิ่มขึ้น** ได้แก่ ยางพารา สับปะรดโรงงาน ลองกอง เงาะ และมังคุด  **ในเดือน ก.ค. 59** คาดว่าดัชนีผลผลิตจะลดลงเมื่อเปรียบเทียบกับเดือน ก.ค. 58 และลดลงเมื่อเปรียบเทียบกับเดือน มิ.ย. 59 สินค้าสำคัญที่ออกสู่ตลาดมากในเดือน ก.ค. 59 ได้แก่ ลำไย และเงาะ  **มติ ครม.** : ทราบตามที่ กษ. เสนอ | **หน่วยงานที่รับผิดชอบ** : กษ. (สศก.)  **ประโยชน์ที่ได้รับ** :  เพื่อติดตามและเฝ้าระวังสถานการณ์ด้านราคา และการผลิต สินค้าเกษตร ทำให้ทราบถึงแนวโน้มของปัญหาที่จะเกิดขึ้นในภาคเกษตร  **กำหนดรายงานผลการปฏิบัติเพื่อเสนอ ครม.** :  - |

**ผลการประชุมคณะรัฐมนตรี**

**ครั้งที่ ๒9/2559 วันอังคารที่ 26 กรกฎาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **260759**  **เรื่อง** **:** การร่วมรับรองเอกสารในการประชุมรัฐมนตรีเศรษฐกิจอาเซียน (AEM) ครั้งที่ 48 และการประชุมอื่นๆ ที่เกี่ยวข้อง  **สารัตถะ :** พณ. เสนอ ครม.พิจารณา ดังนี้  1. ให้ความเห็นชอบต่อเอกสารในการประชุมรัฐมนตรีเศรษฐกิจอาเซียน (ASEAN Economic Ministers : AEM) ครั้งที่ 48 และการประชุมอื่นๆ ที่เกี่ยวข้อง และหากมีความจำเป็นต้องปรับปรุงแก้ไขเอกสารดังกล่าวที่ไม่ใช่สาระสำคัญหรือไม่ขัดต่อผลประโยชน์ของไทย ขอให้กระทรวงพาณิชย์ดำเนินการต่อไปได้โดยไม่ต้องขอความเห็นชอบจากคณะรัฐมนตรีอีก  2. อนุมัติให้รัฐมนตรีว่าการกระทรวงพาณิชย์หรือผู้แทนที่ได้รับมอบหมายร่วมรับรองเอกสารดังกล่าว  โดยมีรายละเอียดสรุปได้ ดังนี้  1. ครม. มีมติเมื่อวันที่ 18 ส.ค. 2558 เห็นชอบต่อร่างแผนงานประชาคมเศรษฐกิจอาเซียน 2025  (AEC Blueprint 2025) ซึ่งเป็นเอกสารที่กำหนดทิศทางการรวมตัวทางเศรษฐกิจของอาเซียนในระยะ 10 ปีข้างหน้า (2016-2025) โดยมุ่งเน้นการเพิ่มประสิทธิภาพของมาตรการการรวมกลุ่มเศรษฐกิจในปัจจุบัน และแนวทางการรับมือต่อประเด็นความท้าทายใหม่ๆ ที่อาเซียนอาจต้องเผชิญในอนาคต อันเป็นผลจากการเปลี่ยนแปลงสภาวการณ์ทางเศรษฐกิจทั้งในระดับภูมิภาคและระดับโลก รวมทั้งอนุมัติให้รัฐมนตรีว่าการกระทรวงพาณิชย์หรือผู้แทนที่ได้รับมอบหมายเข้าร่วมรับรอง (endorse)  2. ครม. มีมติเมื่อวันที่ 30 ก.ย. 2558 รับทราบรายงานผลการประชุม AEM ครั้งที่ 47 และการประชุมอื่นๆ  ที่เกี่ยวข้อง ระหว่างวันที่ 20-25 ส.ค. 2558 ณ กรุงกัวลาลัมเปอร์ ประเทศมาเลเซีย โดยการประชุมฯ ได้มีการพิจารณาเกี่ยวกับ (1) การดำเนินการตาม AEC Blueprint (2) ประชาคมเศรษฐกิจอาเซียนภายหลังปี 2558 และ  (3) ความสัมพันธ์ระหว่างอาเซียนกับประเทศคู่เจรจา รวมทั้งการหารือทวิภาคีระหว่างผู้แทนของไทยกับผู้แทนของบริษัท Wal-Mart ซึ่งต้องการให้ไทยดำเนินการแก้ไขปัญหาประมงของไทยอย่างโปร่งใส และบริษัท Deutsche Post DHL Group  ที่แสดงความกังวลต่อร่างพระราชบัญญัตินำเข้า-ส่งออก ว่าอาจเป็นอุปสรรคต่อการขนส่งสินค้าผ่านแดน  3. พณ. รายงานว่าสาธารณรัฐประชาธิปไตยประชาชนลาว จะเป็นเจ้าภาพจัดการประชุม AEM ครั้งที่ 48 และการประชุมอื่นๆที่เกี่ยวข้อง ระหว่างวันที่ 2-7 ส.ค. 2559 ณ เวียงจันทร์ โดยในระหว่างการประชุมดังกล่าว รัฐมนตรีเศรษฐกิจอาเซียนจะมีการรับรองเอกสารด้านเศรษฐกิจ จำนวน 21 ฉบับ ซึ่งในส่วนของไทย คือ รัฐมนตรีว่าการกระทรวงพาณิชย์  4. พณ. ขอเสนอเอกสารความร่วมมือทางเศรษฐกิจและแผนปฏิบัติการรายสาขาภายใต้ AEC Blueprint 2025 จำนวน 21 ฉบับ ที่จะมีการรับรองโดย AEM ทั้งนี้ สาระของเอกสารดังกล่าวไม่ก่อให้เกิดพันธกรณีภายใต้บังคับของกฎหมายระหว่างประเทศ จึงไม่เป็นสนธิสัญญาตามกฎหมายระหว่างประเทศ และไม่เข้าข่ายเป็นหนังสือสัญญาตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. 2557 รวมทั้งจะไม่มีการลงนามเอกสารดังกล่าวดังนี้  4.1 **เอกสารผลงานด้านเศรษฐกิจที่ลาวในฐานะประธานอาเซียนในปี 2559 ให้ความสำคัญ**  จำนวน 5 ฉบับ  4.1.1 **กรอบการดำเนินงานด้านการอำนวยความสะดวกทางการค้าของอาเซียน (ASEAN Trade Facilitation Framework)** เป็นแนวทางพื้นฐานในการเสริมสร้างความร่วมมือด้านการอำนวยความสะดวกทางการค้าภายในภูมิภาคอาเซียน  4.1.2 **กรอบการดำเนินงานด้านความปลอดภัยอาหารของอาเซียน (ASEAN Food Safety Regulatory Framework)** เป็นหลักการและแนวนโยบายด้านอาหารปลอดภัยที่ตกลงกันในภูมิภาคอาเซียน ในการควบคุมดูแลความปลอดภัยของอาหารตลอดกระบวนการผลิตที่เป็นรูปแบบแนวทางเดียวกัน  4.1.3 **กรอบการดำเนินงานในการเข้าถึงแหล่งเงินทุนสำหรับธุรกิจขนาดกลาง ขนาดย่อมและรายย่อย (MSMEs) ของอาเซียน (ASEAN Institutional Framework on Access to Finance for MSME)** เป็นการเสนอแนวทางการขยายโอกาสการเข้าถึงแหล่งเงินทุนของ MSMEs  4.1.4 **แผนงานเรื่องการเริ่มต้นธุรกิจ (Work Programme on Starting a Business in ASEAN)** เป็นการศึกษากระบวนการเริ่มต้นธุรกิจของประเทศสมาชิกอาเซียนและกำหนดเป็นแผนงานเพื่อเพิ่มประสิทธิภาพของกระบวนการจัดตั้งธุรกิจ  4.1.5 **แนวทางการพัฒนาและความร่วมมือในเรื่องเขตเศรษฐกิจพิเศษ (Guidelines for SEZ Development and Collaboration)** เป็นแนวปฏิบัติสำหรับการกำหนดนโยบายเกี่ยวกับเขตเศรษฐกิจพิเศษในอาเซียน โดยเน้นการส่งเสริมความร่วมมือในการพัฒนาเขตเศรษฐกิจพิเศษระหว่างประเทศสมาชิก  4.2 **แผนปฏิบัติการรายสาขาภายใต้ AEC Blueprint 2025** จำนวน 11 ฉบับ ซึ่งเป็นแผนรายละเอียดในการดำเนินงานตามประเด็นต่างๆ ภายใต้ AEC Blueprint 2025ซึ่งผู้นำได้ให้การรับรองเมื่อเดือนพฤศจิกายน 2558  4.2.1 **แผนปฏิบัติการเชิงยุทธศาสตร์ด้านการค้าสินค้าภายใต้อาเซียน (AEC 2025 Strategic Action Plan for Trade in Goods)** ประกอบด้วย การปรับปรุงความตกลงการค้าสินค้าอาเซียนให้เข้มแข็งขึ้น การสร้างกลไกลลดผลกระทบจากมาตรการที่มิใช่ภาษีการปรับปรุงกฎระเบียบด้านกฎถิ่นกำเนิดสินค้าให้เอื้อต่อการค้า การปรับปรุงด้านการอำนวยความสะดวกทางการค้า และการส่งเสริมการมีส่วนร่วมของภาคธุรกิจ  4.2.2 **แผนปฏิบัติการเชิงยุทธศาสตร์ด้านการค้าบริการอาเซียน (ASEAN 2025 Strategic Action Plan)** ประกอบด้วย การรวมตัวของภาคการค้าบริการภายในภูมิภาคให้มีความครอบคลุมที่กว้างและลึกมากยิ่งขึ้น การอำนวยความสะดวกการเคลื่อนย้ายแรงงานวิชาชีพและผู้เยี่ยมเยือนทางธุรกิจ และการส่งเสริมการพัฒนาอุตสาหกรรมด้านสุขภาพให้มีความเข้มแข็ง  4.2.3 **แผนงานด้านการลงทุนอาเซียน (2016-2025 Investment Work Programme)** ประกอบด้วย การเปิดเสรีการลงทุน การคุ้มครองการลงทุน การส่งเสริมการลงทุน การอำนวยความสะดวกด้านการลงทุน และการเสริมสร้างความรู้และศักยภาพ  4.2.4 **แผนยุทธศาสตร์ด้านมาตรฐานและการรับรอง (ASEAN Standards and Comformance Strategic Plan 2016-2025)** ประกอบด้วย การกำหนดนโยบายเพื่อส่งเสริมโครงสร้างพื้นฐานด้านมาตรฐานและการรับรอง การลดอุปสรรคทางเทคนิคต่อการค้าที่เกี่ยวข้องกับมาตรฐาน กฎระเบียบทางเทคนิคและกระบวนการตรวจสอบและรับรอง แนวทางการร่วมทำงานด้านมาตรฐานและการรับรองทั้งในระดับสากลและเอเชีย-แปซิฟิก การมีส่วนร่วมของภาคเอกชนและปรับปรุงการให้บริการ การเพิ่มประสิทธิภาพการดำเนินงานรวมถึงการประสานความร่วมมือ และการเสริมสร้างขีดความสามารถและพัฒนาทรัพยากรมนุษย์  4.2.5 **แผนงานศุลกากรอาเซียน (Broad directions for Customs 2016-2025)** เช่น  การส่งเสริมความร่วมมือด้านศุลกากรในการรับมือกับอาชญากรรมข้ามชาติและการค้าที่ผิดกฎหมาย การส่งเสริมการอำนวยความสะดวกทางการค้า การยกระดับความร่วมมือในการประเมินมูลค่าศุลกากรและการจัดหมวดหมู่ด้วยการแบ่งปันความรู้และแนวปฏิบัติที่ดีระหว่างเจ้าหน้าที่ศุลกากรอาเซียน การส่งเสริมการเป็นหุ้นส่วนระหว่างศุลกากรกับภาคธุรกิจ การส่งเสริมการเชื่อมโยงระบบศุลกากรผ่านแดนในแนวระเบียงเศรษฐกิจเหนือ-ใต้/ตะวันออก-ตะวันตก และการส่งเสริมศุลกากรให้มีความทันสมัยมากขึ้น เป็นต้น  4.2.6 **แผนปฏิบัติการด้านการแข่งขันของอาเซียน (ASEAN Competition Action Plan  2016-2025)** มีแนวทางและเป้าหมายดำเนินการ 5 ด้าน ได้แก่ (1) องค์กรที่เกี่ยวกับด้านการแข่งขันทางการค้าในภูมิภาคอาเซียนมีศักยภาพ มีความเข้มแข็งในการบังคับใช้กฎหมายและนโยบายการแข่งขันได้อย่างมีประสิทธิภาพ  (2) การเสริมสร้างสมรรถนะระหว่างองค์กรกำกับการแข่งขันของอาเซียนเพื่อการบังคับใช้กฎหมายที่มีประสิทธิภาพ  (3) ความร่วมมือด้านกฎหมายและนโยบายการแข่งขันในภูมิภาค (4) การส่งเสริมการตระหนักรู้ด้านการแข่งขันในภูมิภาค และ (5) การรวมและประสานเป็นหนึ่งเดียวกันด้านกฎหมายและนโยบายการแข่งขันในอาเซียน  4.2.7 **แผนปฏิบัติการเชิงยุทธศาสตร์ของอาเซียนด้านการคุ้มครองผู้บริโภค (ASEAN Strategic Action Plan for Consumer Protection 2025)** ประกอบด้วย การจัดทำกรอบด้านการคุ้มครองผู้บริโภคอาเซียน การคุ้มครองและสร้างความเข้มแข็งให้แก่ผู้บริโภคในระดับสูง การสนับสนุนให้ผู้บริโภคมีความเชื่อมั่นต่อประชาคมเศรษฐกิจอาเซียน และการทำธุรกรรมข้ามพรหมแดนและการบูรณาการนโยบายที่เกี่ยวข้องกับผู้บริโภคในอาเซียน  4.2.8 **แผนปฏิบัติการเชิงยุทธศาสตร์ด้านทรัพย์สินทางปัญญาของอาเซียน (The ASEAN Intellectual Property Rights Action Plan 2016-2025)** ประกอบด้วย การพัฒนาระบบทรัพย์สินทางปัญญาของประเทศสมาชิกอาเซียน การพัฒนาระบบและเครือข่ายทรัพย์สินทางปัญญาของภูมิภาคอาเซียนให้สนับสนุน AEC การประสานทรัพยากรด้านทรัพย์สินทางปัญญาของอาเซียน และการสร้างสินทรัพย์โดยใช้ทรัพย์สินทางปัญญาเป็นเครื่องมือ  4.2.9 **แผนยุทธศาสตร์ด้านระบบสถิติของประชาคมอาเซียน (ASEAN Community Statistical System Strategic Plan 2016-2025)** ประกอบด้วย การเสริมสร้างความเข้มแข็งและพัฒนาระบบสถิติของอาเซียน การสนับสนุนการรวมกลุ่มทางเศรษฐกิจของอาเซียนให้มีประสิทธิภาพ การปรับปรุงการเผยแพร่และการใช้ประโยชน์จากสถิติของอาเซียน และการลดช่องว่างการพัฒนาด้วยการพัฒนาความช่วยเหลือด้านเทคโนโลยีสารสนเทศและการสื่อสารแก่ประเทศ CLMV  4.2.10 **แผนงานด้านพาณิชย์อิเล็กทรอนิกส์ของอาเซียน (ASEAN Work Programme on  e-Commerce**) เช่น การพัฒนาโครงสร้างพื้นฐาน การพัฒนาศักยภาพบุคลากร การคุ้มครองผู้บริโภค การปรับปรุงกฎระเบียบ การรักษาความปลอดภัยทางพาณิชย์อิเล็กทรอนิกส์ การอำนวยความสะดวกทางการค้า เป็นต้น  4.2.11 **แผนการส่งเสริมการมีส่วนร่วมในห่วงโซ่มูลค่าโลกของอาเซียน (Work Plan for Enhancing the Global Value Chains Agenda in ASEAN)** ประกอบด้วย สร้างการมีส่วนร่วมและยกระดับในห่วงโซ่มูลค่าโลก (GVCs) โดยสร้างสภาพแวดล้อมด้านนโยบาย ปรับปรุงสถิติและประสิทธิภาพในการวิเคราะห์เพื่อสนับสนุนกิจกรรมที่เกี่ยวข้องกับ GVCs ปรับปรุงการค้าบริการภายใน GVCs ส่งเสริมการมีส่วนร่วมของ SME และเตรียมความพร้อมเพื่ออนาคต  4.3 **กรอบการตรวจสอบและประเมินผลสำหรับ AEC Blueprint 2025 AEC (AEC 2025 Monitoring & Evaluation Framework)** ซึ่งเป็นกรอบและวิธีการในการประเมินผลการดำเนินงานตาม AEC Blueprint 2025 โดยเป็นการเพิ่มประสิทธิภาพระบบการติดตามผลการดำเนินการแบบเดิม หรือ AEC 2015 Scorecard โดยกำหนดให้มีกลไกลและวิธีการประเมินผลตั้งแต่ระดับผลผลิต (output) ผลลัพธ์ (outcome) และผลกระทบ (impact)  4.4 **เอกสารที่ AEM จะรับรองร่วมกับประเทศคู่เจรจาของอาเซียน** จำนวน 4 ฉบับ ได้แก่  4.4.1 **แถลงการณ์ร่วมระหว่างอาเซียน – จีนว่าด้วยความร่วมมือในการเสริมสร้างศักยภาพการผลิต (ASEAN-China Joint Statement on Production Capacity )** จีนและอาเซียนจะมีความร่วมมือระหว่างกันในด้านการพัฒนาศักยภาพการผลิต ทั้งที่เป็นการดำเนินการโดยภาคเอกชนและภาครัฐ โดยภาครัฐจะสร้างบรรยากาศที่เอื้อต่อการเข้าไปทำธุรกิจและลงทุน จะเลือกสาขาความร่วมมือที่ทั้งสองฝ่ายให้ความสำคัญเป็นลำดับต้นๆ และสาขาที่มีลักษณะเกื้อหนุนซึ่งกันและกันเพื่อพัฒนาไปสู่ความร่วมมือในระดับที่สูงขึ้น เสริมสร้างและปรับปรุงสภาพแวดล้อมทางการลงทุนที่เปิดกว้างและเป็นธรรม ส่งเสริมให้ปัจจัยทางเศรษฐกิจต่างๆ มีการเคลื่อนย้ายอย่างเสรี สะดวกและมีประสิทธิภาพ  4.4.2 **แผนยุทธศาสตร์ความร่วมมือทางเศรษฐกิจอาเซียน-ญี่ปุ่น ระยะ 10 ปี (ASEAN-Japan 10-Year Strategic Economic Partnership Roadmap 2016-2025)** การเสริมสร้างความร่วมมือระหว่างญี่ปุ่นและอาเซียน เช่น การส่งเสริมการพัฒนาทรัพยากรมนุษย์ การพัฒนา SMEs การพัฒนาอุตสาหกรรมลุ่มแม่น้ำโขง การปรับปรุงนวัตกรรม ความร่วมมือเพื่อช่วยให้อาเซียนสามารถดำเนินการตามแผนปฏิบัติการ พ.ศ. 2559-2568 ในสาขาทรัพย์สินทางปัญญา ศุลกากร มาตรฐานและการรับรอง และพลังงาน เป็นต้น  4.4.3 **ขอบเขตการดำเนินการเพื่อการทบทวนทั่วไปตามความตกลงเพื่อจัดตั้งเขตการค้าเสรีอาเซียน-ออสเตรเลีย-นิวซีแลนด์ (TOR for General Review of AANZFTA)** ซึ่งความตกลงกำหนดให้มีการทบทวนในปี 2559 และทุกๆ 5 ปีหลังจากนั้น โดยภาคีสมาชิกจะทำการทบทวนข้อบทภาคผนวก เอกสารแนบท้ายต่างๆ รวมถึงผลจากการทบทวนความตกลงการค้าเสรีระหว่างอาเซียนกับประเทศคู่เจรจาอื่น เพื่อประเมินประโยชน์ ผลกระทบ และจัดทำข้อเสนอแนะเพื่อการปรับปรุง พัฒนา ยกระดับ และแก้ไขข้อจำกัดภายใต้ความตกลงฯ โดยคำนึงถึง  AEC Blueprint 2025  4.4.4 **ความร่วมมือด้านการส่งเสริมแนวปฏิบัติที่ดีด้านความโปร่งใสและข้อพึงปฏิบัติที่ดีในการออกกฎระเบียบระหว่างอาเซียน-สหรัฐอเมริกา (ASEAN-US Cooperation in Fostering Transparency and Good Regulatory Practices)** เป็นการเสริมสร้างความโปร่งใสในการออกนโยบายและกฎระเบียบภายในประเทศ เพื่อขจัดอุปสรรคทางการค้าที่ไม่จำเป็นและกระชับความสัมพันธ์ทางการค้าการลงทุนระหว่างทั้งสองฝ่าย  5. ในการจัดทำเอกสารดังกล่าวดังกล่าว พณ. ในฐานะหน่วยงานประสานงานประชาคมเศรษฐกิจอาเซียนได้มีการประสานและหารือกับหน่วยงานที่เกี่ยวข้องมาโดยตลอด โดย**หน่วยงานที่เกี่ยวข้องไม่มีข้อขัดข้อง**ต่อเอกสารดังกล่าว นอกจากนี้ ในส่วนของแผนปฏิบัติการรายสาขา หน่วยงานที่รับผิดชอบเป็นผู้เจรจาร่วมกับประเทศอาเซียนเอง  **มติ ครม. :** เห็นชอบและอนุมัติทั้ง 2 ข้อ ตามที่ พณ. เสนอ และให้ พณ. รับความเห็นของ วท. สธ. และ สศช.  ไปพิจารณาดำเนินการต่อไป ทั้งนี้ หากมีความจำเป็นต้องแก้ไขปรับปรุงเอกสารฯ ที่ไม่ใช่สาระสำคัญและไม่ขัดกับหลักการที่ ครม. ได้ให้ความเห็นชอบไว้ ให้ พณ. ดำเนินการได้โดยนำเสนอ ครม. ทราบภายหลัง พร้อมทั้งชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าวตามหลักเกณฑ์ของมติ ครม. เมื่อวันที่ 30 มิ.ย. 2558  (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) ด้วย | **หน่วยงานที่รับผิดชอบ** : พณ./กษ. (สกต./ปศ./กป./วก./มกอช./สศก.)  **ประโยชน์ที่ได้รับ :**  เพื่อส่งเสริมความร่วมมือด้านการค้าและการลงทุนทางเศรษฐกิจระหว่างประเทศสมาชิกอาเซียนด้วยกัน และระหว่างประชาคมเศรษฐกิจอาเซียนกับประเทศคู่ค้าต่างๆ  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 29/2559 วันอังคารที่ 26 กรกฎาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **260759**  **เรื่อง** **:** มาตรการยกเว้นภาษีเงินได้บุคคลธรรมดาสำหรับเงินฝากประเภทสงเคราะห์ชีวิต [ร่างกฎกระทรวง ฉบับที่ ..  (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร]  **สารัตถะ :** กค. เสนอ ครม. พิจารณาให้ความเห็นชอบมาตรการยกเว้นภาษีเงินได้บุคคลธรรมดาสำหรับเงินฝากประเภทสงเคราะห์ชีวิตและอนุมัติหลักการร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วย การยกเว้นรัษฎากร ซึ่งมีสาระสำคัญเป็นการกำหนดให้เงินได้เท่าที่ผู้มีเงินได้จ่ายเป็นเงินฝากไว้กับธนาคารที่มีกฎหมายจัดตั้งขึ้นโดยเฉพาะ เป็นเงินได้พึงประเมินที่ไม่ต้องรวมคำนวณเพื่อเสียภาษีเงินได้บุคคลธรรมดา โดยการฝากเงินนั้นมีข้อตกลงว่าธนาคารจะจ่ายเงินและผลประโยชน์ตามข้อตกลงโดยอาศัยความทรงชีพหรือมรณะของผู้ฝากเงิน และการรับฝากเงินต้องมีกำหนดเวลาตั้งแต่สิบปีขึ้นไป และกำหนดให้เงินหรือผลประโยชน์ใดๆ ที่ได้รับเนื่องจากการฝากเงินดังกล่าว เป็นเงินได้พึงประเมินที่ไม่ต้องรวมคำนวณเพื่อเสียภาษีเงินได้ส่วนบุคคลธรรมดา  โดยมีรายละเอียดสรุปได้ ดังนี้  1. กค. เสนอว่า โดยที่ธนาคารเพื่อการเกษตรและสหกรณ์การเกษตรมีความเห็นว่าการฝากเงินเพื่อสงเคราะห์ ชีวิตของเกษตรกรและครอบครัวมิใช่เป็นการรับฝากเงินโดยทั่วไป เนื่องจากเป็นการรับฝากเงินเพื่อสงเคราะห์ชีวิต โดยข้อตกลงว่าจะจ่ายเงินทุนสงเคราะห์หรือเงินครบกำหนดสัญญา โดยอาศัยการมรณกรรมหรือการมีชีวิตอยู่ของผู้ฝากเงินสงเคราะห์เพื่อให้คุ้มครองชีวิตหรือเพื่อการออมทรัพย์อันเนื่องมาจากการมรณกรรม หรือการมีชีวิตอยู่จนครบกำหนดอายุของสัญญาตามสิทธิผลประโยชน์และระยะเวลาของการสงเคราะห์ชีวิต โดยแบ่งประเภทผู้ฝากเงินสงเคราะห์เป็นประเภทรายบุคคลและกลุ่มบุคคล **จึงมีลักษณะเช่นเดียวกันกับการประกันชีวิต** คือผลิตภัณฑ์คุ้มครองชีวิตและ ออมทรัพย์ประเภทออมทรัพย์ระยะเวลาคุ้มครอง 12 ปี ระยะเวลาส่งเงินฝาก 10 ปี ให้ความคุ้มครองการเสียชีวิต จากเจ็บป่วยหรืออุบัติเหตุ เมื่อครบกำหนดมีเงินคืนพร้อมเงินสมนาคุณ 8 เท่าของจำนวนเงินที่ส่งฝากรายเดือน  โดยสามารถเลือกส่งเงินออมเป็นรายเดือนๆ ละ 300 – 1,000 บาท ขณะนี้มียอดรับฝากประมาณ 270,500 กรมธรรม์  2. **ผู้จ่ายเบี้ยประกันภัยจะได้รับสิทธิประโยชน์ทางภาษี**ตามมาตรา 47 (1) (ง) แห่งประมวลรัษฎากร  ซึ่งกำหนดให้หักลดหย่อนค่าเบี้ยประกันภัยที่ผู้มีเงินได้จ่ายไปในภาษีสำหรับการประกันชีวิตของผู้มีเงินได้ตามจำนวนที่มีจ่ายจริงแต่ไม่เกิน 10,000 บาท ทั้งนี้เฉพาะกรมธรรม์ประกันชีวิตที่มีกำหนดเวลา**ตั้งแต่สิบปีขึ้นไป** และการประกันชีวิตนั้นได้เอาประกันไว้กับผู้รับประกันภัยที่ประกอบกิจการประกันชีวิตในราชอาณาจักร ประกอบกับกฎกระทรวง  ฉบับที่ 126 (พ.ศ. 2509) ว่าด้วยการยกเว้นรัษฎากร ข้อ 2 (61) ให้ยกเว้นภาษีสำหรับเงินได้ที่จ่ายเป็นค่าเบี้ยประกันชีวิตตามจำนวนที่จ่ายจริงเฉพาะส่วนที่เกิน 10,000 บาท แต่ไม่เกิน 90,000 บาท เมื่อ**รวมกับค่าลดหย่อนข้างต้นแล้วเป็นจำนวนไม่เกิน 100,000 บาท**  3. การฝากเงินกับธนาคารที่มีกฎหมายจัดตั้งขึ้นโดยเฉพาะบางกรณีที่มีข้อตกลงว่าธนาคารจะจ่ายเงินและผลประโยชน์ตามข้อตกลงโดยอาศัยความทรงชีพหรือมรณะของผู้ฝากเงินโดยการฝากเงินมีกำหนดเวลาตั้งแต่สิบปีขึ้นไป **สมควรได้รับสิทธิประโยชน์ทางภาษีเช่นเดียวกับการประกันชีวิต** ดังนั้น เพื่อให้ผู้ฝากเงินได้รับสิทธิประโยชน์ทางภาษี ในลักษณะเดียวกันกับการประกันชีวิต จึง**สมควรยกเว้นภาษีเงินได้สำหรับเงินได้เท่าที่จ่ายเป็นเงินฝากไว้กับธนาคารที่มีกฎหมายจัดตั้งขึ้นโดยเฉพาะมีข้อตกลงดังกล่าว และเงินหรือผลประโยชน์ใดๆ ที่ได้รับจากการฝากเงินดังกล่าว**  4. มาตรการดังกล่าวจะช่วยส่งเสริมให้เกษตรกรและครอบครัวมีการออมเพื่อเป็นหลักประกันในการคุ้มครองชีวิต อันจะเป็นการช่วยบรรเทาภาระภาษีให้แก่เกษตรกรและครอบครัว และช่วยให้ธนาคารที่มีกฎหมายจัดตั้งขึ้นโดยเฉพาะสามารถดำเนินงานได้ตามวัตถุประสงค์ในการรับฝากเงินเพื่อสงเคราะห์ชีวิตของเกษตรกรและครอบครัวของเกษตรกร เพื่อส่งเสริมคุณภาพชีวิตของเกษตรกรให้มีฐานะและความเป็นอยู่ที่ดีขึ้น โดยคาดว่าจะส่งผลต่อรายได้ภาษีแต่เป็นจำนวนเพียงเล็กน้อย เนื่องจากส่วนใหญ่เป็นเกษตรกรผู้มีรายได้น้อย  5. สาระสำคัญของร่างกฎกระทรวง มีดังนี้  5.1 ยกเว้นภาษีเงินได้บุคคลธรรมดาสำหรับเงินได้เท่าที่ผู้มีเงินได้จ่ายเป็นเงินฝากไว้กับธนาคารที่มีกฎหมายจัดตั้งขึ้นโดยเฉพาะในปีภาษี ตามจำนวนที่จ่ายจริงแต่ไม่เกินหนึ่งแสนบาทซึ่งการฝากเงินนั้นมีข้อตกลงว่า ธนาคารผู้รับฝากเงินจะจ่ายและผลประโยชน์ตามข้อตกลงโดยอาศัยความทรงชีพหรือมรณะของผู้ฝากเงิน ทั้งนี้ สำหรับการฝากเงินต้องมีกำหนดเวลาตั้งแต่สิบปีขึ้นไป โดยการยกเว้นเงินได้ดังกล่าวเมื่อรวมกับเงินได้จ่ายเป็นค่าเบี้ยประกันชีวิตแล้วเป็นจำนวนไม่เกินหนึ่งแสนบาท  5.2 ยกเว้นภาษีเงินได้บุคคลธรรมดาสำหรับเงินหรือผลประโยชน์ใดๆ ที่ได้รับเนื่องจากฝากเงินกับธนาคารที่มีกฎหมายจัดตั้งขึ้นโดยเฉพาะ สำหรับการฝากเงินที่มีลักษณะตามข้อ 5.1  5.3 กำหนดให้ใช้บังคับสำหรับเงินได้พึงประเมินประจำปี พ.ศ. 2559 เป็นต้นไป  ความเห็นของ กษ.  กษ. พิจารณาแล้ว เห็นด้วยกับหลักการมาตรการการยกเว้นภาษีเงินได้บุคคลธรรมดาสำหรับเงินฝากประเภทสงเคราะห์ชีวิตและร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร เนื่องจากเป็นการส่งเสริมให้เกษตรกรมีการออมเงินกับธนาคารที่มีกฎหมายจัดตั้งขึ้นเป็นการเฉพาะ และเพื่อเป็นหลักประกันในการคุ้มครองชีวิตให้แก่เกษตรกรและครอบครัวของเกษตรกรผู้ฝากเงินดังกล่าวให้ได้รับประโยชน์ทางภาษีสำหรับเงินได้ที่จ่ายเป็นเงินฝาก และเงินหรือผลประโยชน์ใดๆ ที่ได้รับจากการฝากเงินดังกล่าว ในลักษณะเช่นเดียวกับการประกันชีวิต  **มติ ครม. :** เห็นชอบมาตรการยกเว้นภาษีเงินได้บุคคลธรรมดาสำหรับเงินฝากประเภทสงเคราะห์ชีวิต และอนุมัติหลักการร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร ตามที่ กค. เสนอ และให้ สคก. ตรวจพิจารณา แล้วดำเนินการต่อไปได้ ทั้งนี้ ให้ กค. รับความเห็นของ สศช. และ ธปท. ไปพิจารณาดำเนินการต่อไป | **หน่วยงานที่รับผิดชอบ** : กค./กษ. (สกม.)  **ประโยชน์ที่ได้รับ :**  เพื่อเป็นการส่งเสริมให้เกษตรกรมีการออมเงินกับธนาคารที่มีกฎหมายจัดตั้งขึ้นเป็นการเฉพาะ และเพื่อเป็นหลักประกันในการคุ้มครองชีวิตให้แก่เกษตรกรและครอบครัวของเกษตรกรผู้ฝากเงินดังกล่าวให้ได้รับประโยชน์ทางภาษีสำหรับเงินได้ที่จ่ายเป็นเงินฝาก และเงินหรือผลประโยชน์ใดๆ ที่ได้รับจากการฝากเงินดังกล่าว ในลักษณะเช่นเดียวกับการประกันชีวิต  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 29/2559 วันอังคารที่ 26 กรกฎาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **260759**  **เรื่อง** **:** ร่างพระราชบัญญัติวัตถุอันตราย (ฉบับที่ ..) พ.ศ. ....  **สารัตถะ :** อก. เสนอ ครม. พิจารณา ดังนี้  1. อนุมัติหลักการร่างพระราชบัญญัติวัตถุอันตราย (ฉบับที่ ..) พ.ศ. .... โดยมีสาระสำคัญเป็นการแก้ไขบทนิยาม บทบัญญัติเกี่ยวกับคณะกรรมการวัตถุอันตรายบทบัญญัติสำหรับการนำผ่านการนำกลับเข้ามา และส่งออกกลับไป ซึ่งวัตถุอันตราย อายุใบสำคัญการขึ้นทะเบียนวัตถุอันตราย กำหนดให้มีคณะกรรมการกำกับการควบคุมวัตถุอันตรายเพิ่มบทยกเว้นในการนำวัตถุอันตรายมาใช้สำหรับการศึกษา การวิเคราะห์ การวิจัยและพัฒนากำหนดหลักเกณฑ์เกี่ยวกับ การโฆษณาวัตถุอันตราย แลเพิ่มบทลงโทษ  2. รับทราบการจัดทำกฎหมายลำดับรองและกรอบระยะเวลา  โดยมีรายละเอียดสรุปได้ ดังนี้  1. ร่างพระราชบัญญัติวัตถุอันตราย พ.ศ. 2535 เป็นกฎหมายที่ใช้ควบคุมกำกับดูแลการผลิต การนำเข้า  การส่งออก และการมีไว้ในครอบครองวัตถุอันตราย เพื่อป้องกันอันตรายที่อาจมีแก่บุคคล สัตว์ พืช ทรัพย์ หรือสิ่งแวดล้อม และได้มีการแก้ไขเพิ่มเติมมาแล้ว 2 ครั้ง เมื่อ พ.ศ. 2544 และ พ.ศ. 2551 แต่เนื่องจากปัจจุบันพบว่ามีบทบัญญัติบางประการที่ไม่สามารถปฏิบัติให้สอดคล้องกับกฎระเบียบสากลหรือความตกลงระหว่างประเทศได้  โดยเฉพาะความตกลงตามพิธีสาร 7 ตามกรอบความตกลงอาเซียน ว่าด้วยการอำนวยความสะดวกในการขนสินค้าผ่านแดนระหว่างประเทศอาเซียน(ASEAN Framework Agreement on the Facilitation of goods in Transit)  ซึ่งเป็นการอำนวยความสะดวกเกี่ยวกับพิธีการศุลกากร และกฎหมายที่เกี่ยวข้องได้แก้ไขไปแล้ว ได้แก่ กฎหมายว่าด้วยศุลกากร และกฎหมายว่าด้วยการส่งออกไปนอกและการนำเข้ามาในราชอาณาจักร ซึ่งสินค้า รวมทั้งยังมีบทบัญญัติ ซึ่งไม่เหมาะสมกับสภาวการณ์ในปัจจุบันที่การประกอบการเกี่ยวกับวัตถุอันตรายมีการขยายตัวอย่างรวดเร็ว ซับซ้อนมากขึ้น เช่น มีการนำเคมีภัณฑ์เข้ามาในประเทศโดยไม่ทราบว่ามีวัตถุอันตรายเป็นส่วนผสม  2.ร่างพระราชบัญญัติฉบับนี้ได้นำผลการศึกษาและข้อเสนอแนะของสมัชชาสุขภาพแห่งชาติมาเป็นแนวทางประกอบการพิจารณายกร่าง โดยมีการประชุมหารือร่วมกับหน่วยงานผู้รับผิดชอบร่วม จำนวน 6 หน่วยงาน วก. กป. ปศ. อย. กรมธุรกิจพลังงาน และกรมโรงงานอุตสาหกรรม และได้นำเสนอคณะกรรมการวัตถุอันตรายพิจารณาให้ ความเห็นชอบแล้ว  3. สาระสำคัญของร่างพระราชบัญญัติ  1. **ประเด็นที่ขอแก้ไข** แก้ไขเพิ่มเติมบทนิยาม  **รายละเอียดและเหตุผล** 1) เพิ่มบทนิยาม “นำผ่าน” “นำผ่านเข้ามา” และ “ส่งกลับออกไป”  เพื่อกำหนดการควบคุมการนำผ่านวัตถุอันตรายให้แตกต่างจากการนำเข้าวัตถุอันตราย และให้สอดคล้องกับความตกลงตามพิธีสาร 7 ตามกรอบความตกลงอาเซียนว่าด้วยการอำนวยความสะดวกในการขนสินค้าผ่านแดนระหว่างประเทศอาเซียน 2) แก้ไขบทนิยาม “นำเข้า” และ “ส่งออก” เพื่อให้เกิดความชัดเจนขึ้นว่าไม่รวมถึงการนำผ่านวัตถุอันตราย  2. **ประเด็นที่ขอแก้ไข** เพิ่มกลไกคณะกรรมการ  **รายละเอียดและเหตุผล** 1) แก้ไขเพิ่มเติมบทบัญญัติเกี่ยวกับคณะกรรมการวัตถุอันตราย โดยยกระดับคณะกรรมการวัตถุอันตรายขึ้นเป็นคณะกรรมการวัตถุอันตรายแห่งชาติ ทำหน้าที่ในการกำหนดทิศทาง นโยบายต่างๆ  ในการบริหารจัดการสารเคมีและวัตถุอันตราย 2) กำหนดให้มีคณะกรรมการกำกับการควบคุมวัตถุอันตราย เพื่อทำหน้าที่ในการควบคุมดูแลการดำเนินการของหน่วยงานผู้รับผิดชอบภายใต้พระราชบัญญัติวัตถุอันตรายให้เป็นไป ตามแนวนโยบายที่คณะกรรมการวัตถุอันตรายแห่งชาติกำหนด  3. **ประเด็นที่ขอแก้ไข** แก้ไขเพิ่มเติมอายุใบสำคัญการขึ้นทะเบียนวัตถุอันตราย  **รายละเอียดและเหตุผล** จากเดิมกำหนดไม่เกิน 6 ปี เป็น ไม่เกิน 10 ปี เนื่องจากการผลิต หรือ การนำเข้า วัตถุอันตรายชนิดที่ 2 หรือชนิดที่ 3 ที่อยู่นอกรายชื่อประกาศของรัฐมนตรีจะต้องนำมาขอขึ้นทะเบียน ต่อพนักงานเจ้าหน้าที่ก่อนและเมื่อได้รับใบสำคัญการขึ้นทะเบียนแล้ว จึงจะผลิตหรือนำเข้าหรือออกใบอนุญาตให้ผลิตหรือนำเข้าได้  4. **ประเด็นที่ขอแก้ไข** เพิ่มบทบัญญัติสำหรับวัตถุอันตรายที่ใช้ประโยชน์ในการศึกษาวิเคราะห์ วิจัย และ การพัฒนาเพื่อการส่งเสริม สนับสนุนงานวิจัยและพัฒนาของประเทศ  **รายละเอียดและเหตุผล** รัฐมนตรีผู้รับผิดชอบมีอำนาจออกประกาศยกเว้นไม่ต้องปฏิบัติ ตามพระราชบัญญัติตามพระราชบัญญัตินี้ สำหรับวัตถุอันตรายที่ใช้ประโยชน์ในการศึกษาวิเคราะห์ วิจัย และการพัฒนาเพื่อการส่งเสริมสนับสนุนงานวิจัยและพัฒนาของประเทศ  5. **ประเด็นที่ขอแก้ไข** แก้ไขเพิ่มเติมบทบัญญัติการควบคุมการโฆษณาวัตถุอันตราย  **รายละเอียดและเหตุผล** กำหนดหลักเกณฑ์เกี่ยวกับการควบคุมโฆษณาวัตถุอันตรายไว้ในพระราชบัญญัติวัตถุอันตราย พ.ศ. 2535 ซึ่งเดิมกำหนดให้นำหลักเกณฑ์ตามพระราชบัญญัติคุ้มครองผู้บริโภค พ.ศ. 2522 มาใช้บังคับโดยอนุโลม  6. **ประเด็นที่ขอแก้ไข** เพิ่มเติมบทลงโทษทางอาญา  **รายละเอียดและเหตุผล** เพิ่มบทลงโทษการกระทำโดยประมาท กรณีผู้ผลิตนำเข้า ส่งออก หรือมีไว้ในครอบครองวัตถุอันตรายชนิดที่ 1,2 และ 3 ไม่ปฏิบัติตามพระราชบัญญัติวัตถุอันตราย พ.ศ. 2535  **มติ ครม.** : อนุมัติและรับทราบดังนี้  1. อนุมัติหลักการร่างพระราชบัญญัติวัตถุอันตราย (ฉบับที่ ..) พ.ศ. ....ตามที่ อก. เสนอ และให้ส่ง สคก. ตรวจพิจารณา โดยให้รับข้อสังเกตของ สลค. เกี่ยวกับการยกระดับคณะกรรมการวัตถุอันตรายขึ้นเป็นคณะกรรมการวัตถุอันตรายแห่งชาติ ซึ่งมีนายกรัฐมนตรีเป็นประธานกรรมการอาจไม่สอดคล้องกับมติ ครม. เมื่อวันที่ 29 ส.ค. 2549  (เรื่อง การปรับปรุงมติคณะรัฐมนตรีเกี่ยวกับแนวทางปฏิบัติในการเสนอร่างกฎหมาย) ซึ่งกำหนดแนวทางปฏิบัติในการเสนอร่างกฎหมายว่าไม่ควรมีข้อกำหนดให้นายกรัฐมนตรีเป็นประธานกรรมการ เว้นแต่มีความจำเป็นเพื่อให้มีการประสานนโยบายหรือเป็นอำนาจของนายกรัฐมนตรีโดยตรงที่จะกำหนดนโยบายหรือบริหารกฎหมายนั้น และข้อสังเกตของ สธ. ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป  2. ให้ อก. รับความเห็นของ สศช. ไปพิจารณาดำเนินการต่อไป  3. รับทราบแผนการจัดทำกฎหมายลำดับรองและกรอบระยะเวลาของร่างพระราชบัญญัติตามที่ อก. เสนอ | **หน่วยงานที่รับผิดชอบ** : อก./กษ. (วก.)  **ประโยชน์ที่ได้รับ :**  เพื่อความปลอดภัยต่อสุขภาพและความปลอดภัยต่อสิ่งแวดล้อม  การควบคุมกำกับดูแลต้องดำเนินการอย่างมีประสิทธิภาพตามขั้นตอนต่างๆ  ที่กฎหมายกำหนด  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 29/2559 วันอังคารที่ 26 กรกฎาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **260759**  **เรื่อง** **:** ร่างพระราชกฤษฎีกากำหนดเขตที่ดินในบริเวณที่ที่จะเวนคืน จำนวน 3 ฉบับ  **สารัตถะ :** มท. เสนอ ครม. พิจารณา ดังนี้  1. ร่างพระราชกฤษฎีกากำหนดเขตที่ดินในบริเวณที่ที่จะเวนคืน เพื่อขยายทางหลวงท้องถิ่น สายเชื่อมระหว่างถนนราษฎร์อุทิศกับถนนเลียบวารี พ.ศ. ....  2. ร่างพระราชกฤษฎีกากำหนดเขตที่ดินในบริเวณที่ที่จะเวนคืน เพื่อสร้างทางหลวงท้องถิ่น สายเชื่อมระหว่างถนนสุขาภิบาล 5 (ถนนรัตนโกสินทร์สมโภช) กับถนนนิมิตใหม่ พ.ศ. .... และ  3. ร่างพระราชกฤษฎีกากำหนดเขตที่ดินในบริเวณที่ที่จะเวนคืน เพื่อขยายทางหลวงท้องถิ่น สายถนนฉลองกรุง พ.ศ. ....  จำนวน 3 ฉบับ ที่ สคก. ตรวจพิจารณาแล้ว  โดยมีรายละเอียดสรุปได้ ดังนี้  1. มติ ครม. เมื่อวันที่ 19 ก.ค. 2556 25 มิ.ย. 2556 27 ก.พ. 2556 อนุมัติหลักการร่างพระราชกฤษฎีกาตามข้อ 1 ข้อ 2 และข้อ 3 ตามที่ มท. เสนอ และให้ส่ง สคก. ตรวจพิจารณา แล้วดำเนินการต่อไปได้  2. สคก. ได้ตรวจพิจารณาร่างพระราชกฤษฎีกาเสร็จแล้วโดยมีการแก้ไขเพิ่มเติมดังนี้  2.1 ร่างพระราชกฤษฎีตามข้อ 1 ตัดท้องที่ “แขวงทรายกองดิน แขวงทรายกองดินใต้ เขตคลองสามวา และแขวงคู้ฝั่งเหนือ แขวงหนองจอก” ในเขตหนองจอก ออกเนื่องจากท้องที่ดังกล่าวไม่อยู่ในบริเวณแนวเขตที่ดินที่จะเวนคืน และเพิ่มบทบัญญัติการกำหนดวัตถุประสงค์ของการเวนคืนในร่างมาตรา 4 เพื่อให้เป็นไปตามมาตรา 6 แห่งพระราชบัญญัติว่าด้วยการเวนคืนอสังหาริมทรัพย์ พ.ศ. 2530 นอกจากนี้ มีการแก้ไขเล็กน้อย (ตามแบบการร่างกฎหมาย)  2.2 ร่างพระราชกฤษฎีกาเพิ่มบทบัญญัติกำหนดวัตถุประสงค์ของการเวนคืนเพื่อให้เกิดความชัดเจนและสอดคล้องกับมามาตรา 6 แห่งพระราชบัญญัติว่าด้วยการเวนคืนอสังหาริมทรัพย์ พ.ศ. 2530 และมีการแก้ไขเล็กน้อย (ตามแบบการร่างกฎหมาย)  3. โดยที่พระราชกฤษฎีกายุบสภาผู้แทนราษฎร พ.ศ. 2556 มีผลบังคับใช้ตั้งแต่วันที่ 9 ธ.ค. 2556 เป็นต้นไป ซึ่งได้มีมติ ครม. เมื่อวันที่ 10 ธ.ค. 2556 (เรื่องแนวทางปฏิบัติอันเนื่องมาจากการยุบสภาผู้แทนราษฎร) และเรื่องนี้จะต้องนำเสนอ ครม.พิจารณาอีกครั้ง เมื่อ ครม. ชุดใหม่เข้าบริหารราชการแผ่นดินแล้ว สลค. จึงได้ส่งร่างพระราชกฤษฎีกาตามที่ สคก. ตรวจพิจารณาเสร็จแล้วคืน มท. เพื่อพิจารณาดำเนินการต่อไป  4. มท. ได้พิจารณาแล้วยืนยันขอให้ดำเนินการร่างพระราชกฤษฎีกาจำนวน 3 ฉบับ ที่ สคก. ตรวจพิจารณาเสร็จแล้วต่อไป จึงได้เสนอร่างพระราชกฤษฎีกา จำนวน 3 ฉบับ มาเพื่อดำเนินการ  5. สาระสำคัญของร่างพระราชกฤษฎีกา  5.1 ร่างพระราชกฤษฎีกาตามข้อ 1 มีสาระสำคัญเป็นการกำหนดเขตที่ดินในบริเวณที่ที่จะเวนคืน เพื่อขยายทางหลวงท้องถิ่น สายเชื่อมระหว่างถนนราษฎร์อุทิศกับถนนเลียบวารี ในท้องที่แขวงแสนแสบ เขตมีนบุรี และแขวงโคกแฝด แขวงกระทุ่มราย เขตหนองจอก กทม.  5.2 ร่างพระราชกฤษฎีกาตามข้อ 2 มีสาระสำคัญเป็นการกำหนดเขตที่ดินในบริเวณที่ที่จะเวนคืน เพื่อสร้างทางหลวงท้องถิ่น สายเชื่อมระหว่างถนนสุขาภิบาล 5 (ถนนรัตนโกสินทร์สมโภช) กับถนนนิมิตใหม่ ในท้องที่แขวงท่าแร้ง เขตบางเขน แขวงคลองถนน แขวงออเงิน เขตสายไหม และแขวงสามวาตะวันตก แขวงสามวาตะวันออก เขตคลองสามวา กทม.  5.3 ร่างพระราชกฤษฎีกาตามข้อ 3 มีสาระสำคัญเป็นการกำหนดเขตที่ดินในบริเวณที่ที่จะเวนคืน  เพื่อขยายทางหลวงท้องถิ่น สายถนนฉลองกรุง ในท้องที่แขวงลำผักชี เขตหนองจอก และแขวงลำปลาทิว เขตลาดกระบัง กทม.  ความเห็นของ กษ.  กษ. พิจารณาแล้ว เห็นชอบด้วยกับหลักการร่างพระราชกฤษฎีกากำหนดเขตที่ดินในบริเวณที่ที่จะเวนคืน จำนวน 3 ฉบับ ได้แก่  (1) ร่างพระราชกฤษฎีกากำหนดเขตที่ดินในบริเวณที่ที่จะเวนคืน เพื่อขยายทางหลวงท้องถิ่นสายเชื่อมระหว่างถนนราษฎร์อุทิศกับถนนเลียบวารี พ.ศ. ....  (2) ร่างพระราชกฤษีกากำหนดเขตที่ดินในบริเวณที่ที่จะเวนคืน เพื่อสร้างทางหลวงท้องถิ่นสายเชื่อมระหว่าง  ถนนสุขาภิบาล 5 (ถนนรัตนโกสินทร์สมโภช) กับถนนนิมิตใหม่ พ.ศ. ....  (3) ร่างพระราชกฤษฎีกากำหนดเขตที่ดินในบริเวณที่ที่จะเวนคืนเพื่อขยายทางหลวงท้องถิ่น สายถนนฉลองกรุง พ.ศ. ....  เนื่องจากเห็นว่าการขอตราพระราชกฤษฎีกา ทั้ง 3 ฉบับดังกล่าวข้างต้น เป็นไปตามขั้นตอนของกฎหมาย ที่กำหนด เพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีสิทธิเข้าไปในที่ดินของเจ้าของหรือผู้ครอบครอง โดยชอบด้วยกฎหมาย เพื่อทำการสำรวจและทราบข้อเท็จจริงเกี่ยวกับอสังหาริมทรัพย์ ที่จะต้องเวนคืนที่แน่นอน  ก่อนดำเนินการก่อสร้างและ/หรือขยายทางหลวงท้องถิ่น ซึ่งจะเป็นการอำนวยความสะดวกและความรวดเร็ว แก่การจราจร และการขนส่งอันเป็นกิจการสาธารณูปโภค โดยพื้นที่ที่ขอเวนคืนดังกล่าวไม่มีผลกระทบต่อการดำเนินงานตามภารกิจของ กษ. แต่อย่างใด และเมื่อพระราชกฤษฎีกาทั้ง 3 ฉบับ ดังกล่าวมีผลบังคับใช้ตามกฎหมายแล้ว หากผู้ถูกเวนคืนไม่พอใจราคาหรือจำนวนเงินค่าทดแทนที่ทางราชการกำหนดให้ก็สามารถยื่นอุทธรณ์ รวมถึงใช้สิทธิในการฟ้องคดีตามขั้นตอนของกฎหมายได้ต่อไปนี้ ทั้งนี้ กษ. มีความเห็นเพิ่มเติมเกี่ยวกับการพิจารณาก่อสร้างสายต่างๆ โดยขอให้  มท. (กทม.) ให้ความสำคัญกับการพิจารณาผลกระทบด้านการระบายน้ำภายหลังจากการก่อสร้างด้วย เพื่อมิให้เกิดปัญหาเรื่องการระบายน้ำในพื้นที่บริเวณดังกล่าวในอนาคต  **มติ ครม.** : 1. เห็นชอบร่างพระราชกฤษฎีกากำหนดเขตที่ดินในบริเวณที่ที่จะเวนคืน เพื่อขยายทางหลวงท้องถิ่น สายเชื่อมระหว่างถนนราษฎร์อุทิศกับถนนเลียบวารี พ.ศ. ..... และร่างพระราชกฤษฎีกากำหนดเขตที่ดินในบริเวณที่ที่จะเวนคืน เพื่อขยายทางหลวงท้องถิ่น สายถนนฉลองกรุง พ.ศ. .... ที่ สคก. ตรวจพิจารณาแล้วตามที่ มท. เสนอ และร่างพระราชกฤษฎีกากำหนดเขตที่ดินในบริเวณที่ที่จะเวนคืน เพื่อสร้างทางหลวงท้องถิ่น สายเชื่อมระหว่างถนนสุขาภิบาล 5  (ถนนรัตนโกสินทร์สมโภช) กับถนนนิมิตใหม่ พ.ศ. .... ที่ สคก. ตรวจพิจารณาแล้ว และให้ดำเนินการต่อไปได้  2. ให้ มท. รับความเห็นของ กษ. และ สศช. ไปพิจารณาดำเนินการต่อไปด้วย | **หน่วยงานที่รับผิดชอบ** : มท./กษ. (ชป.)  **ประโยชน์ที่ได้รับ :**  เป็นการอำนวยความสะดวกและความรวดเร็วแก่การจราจร และการขนส่งอันเป็นกิจการสาธารณูปโภค  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 29/2559 วันอังคารที่ 26 กรกฎาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **260759**  **เรื่อง** **:** ร่างกฎกระทรวงให้ใช้บังคับผังเมืองรวมเมืองกบินทร์บุรี จังหวัดปราจีนบุรี พ.ศ. ....  **สารัตถะ :** มท. เสนอ ครม. พิจารณาอนุมัติหลักการร่างกฎกระทรวงให้ใช้บังคับผังเมืองรวมเมืองกบินทร์บุรี จังหวัดปราจีนบุรี พ.ศ. .... ตามที่คณะกรรมการผังเมืองได้ให้ความเห็นชอบแล้ว  โดยมีรายละเอียดสรุปได้ ดังนี้  มท. เสนอว่า ยผ. ได้ดำเนินการวางและจัดทำผังเมืองรวมเมืองกบินทร์บุรี จังหวัดปราจีนบุรี ในท้องที่ตำบลนนทรี ตำบลเมืองเก่า ตำบลกบินทร์ ตำบลวังดาล ตำบลนาแขม ตำบลบ้านนา และตำบลบ่อทอง อำเภอกบินทร์บุรี  จังหวัดปราจีนบุรี ตามขั้นตอนที่พระราชบัญญัติการผังเมือง พ.ศ. 2518 กำหนดไว้เสร็จเรียบร้อยแล้ว โดยจัดให้มี การประชุมเพื่อรับฟังความคิดเห็นของประชาชนในท้องที่ดังกล่าว และปิดประกาศให้ผู้มีส่วนได้เสียได้ตรวจดูและยื่นคำร้องเป็นเวลา 90 วันแล้ว ปรากฏว่าไม่มีผู้ยื่นคำร้อง ซึ่งคณะกรรมการผังเมืองมีมติรับทราบแล้ว เมื่อวันที่ 29  ต.ค. 2558  ความเห็นของ กษ.  กษ. พิจารณาแล้วเห็นว่า ร่างกฎกระทรวงให้ใช้บังคับผังเมืองรวมเมืองกบินทร์บุรี จังหวัดปราจีนบุรี พ.ศ. ....  มีเขตดำเนินการทับซ้อนกับเขตปฏิรูปที่ดิน เนื่องจากได้มีการกำหนดให้อำเภอกบินทร์บุรี จังหวัดปราจีนบุรี  เป็นเขตปฏิรูปที่ดินทั้งอำเภอ ตามพระราชกฤษฎีกากำหนดเขตที่ดิน ในท้องที่กิ่งอำเภอนาดี อำเภอกบินทร์บุรี และ อำเภอบ้านสร้าง จังหวัดปราจีนบุรี ให้เป็นเขตปฏิรูปที่ดิน พ.ศ. 2518 จึงเห็นควรให้มีมาตรการตรวจสอบรูปแผนที่ให้ชัดเจนก่อนมีการดำเนินการ นอกจากนี้ควรกำหนดให้ที่ดินในเขตปฏิรูปที่ดิน สามารถใช้ประโยชน์ที่ดินเพื่อการปฏิรูปที่ดินเพื่อเกษตรกรรมตามกฎหมายว่าด้วยการปฏิรูปที่ดินเพื่อเกษตรกรรม  **มติ ครม. :** 1. อนุมัติหลักการร่างกฎกระทรวงให้ใช้บังคับผังเมืองรวมเมืองกบินทร์บุรี จังหวัดปราจีนบุรี พ.ศ. .... ตามที่ มท. เสนอ และให้ส่ง สคก. ตรวจพิจารณา โดยรับความเห็นของ กษ. พน. และ ทส. ไปประกอบพิจารณาด้วย แล้วดำเนินการต่อไปได้  2. ให้ มท. รับความเห็นของ กษ. และ ทส. ไปพิจารณาดำเนินการด้วย | **หน่วยงานที่รับผิดชอบ** : มท./กษ. (สกม.)  **ประโยชน์ที่ได้รับ :**  เพื่อให้มาตรการทางผังเมืองมีผลใช้บังคับในท้องที่ตามเขต ผังเมืองรวมอันจะเป็นประโยชน์ต่อสาธารณะโดยรวมต่อไป  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 29/2559 วันอังคารที่ 26 กรกฎาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **260759**  **เรื่อง** **:** ร่างพระราชกฤษฎีกากำหนดเขตที่ดินในบริเวณที่ที่จะเวนคืน ในท้องที่ตำบลโคกกลอย อำเภอตะกั่วทุ่ง จังหวัดพังงา พ.ศ. ....  **สารัตถะ :** คค. เสนอ ครม. พิจารณาอนุมัติหลักการร่างพระราชกฤษฎีกากำหนดเขตที่ดินในบริเวณที่ที่จะเวนคืน  ในท้องที่ตำบลโคกกลอย อำเภอตะกั่วทุ่ง จังหวัดพังงา พ.ศ. .... ซึ่งมีสาระสำคัญเพื่อสร้างทางหลวงชนบท สาย ค3 และสาย ข9 ตามโครงการผังเมืองรวมชุมชนโคกกลอย – ท้ายเหมือง จังหวัดพังงา  โดยมีรายละเอียดสรุปได้ ดังนี้  1. คค. เสนอว่า กรมทางหลวงชนบทได้ดำเนินการสำรวจและออกแบบรายละเอียดโครงการก่อสร้างทางหลวงชนบท สาย ค3 และสาย ข9 ตามโครงการผังเมืองรวมชุมชนโคกกลอย – ท้ายเหมือง จังหวัดพังงา เพื่อยกระดับ การคมนาคมและการขนส่งสินค้าให้มีความสะดวก รวดเร็วและปลอดภัยมากขึ้น รองรับการเติบโตของชุมชนโดยรอบ ทั้งในปัจจุบันและอนาคต โดยลักษณะของโครงการก่อสร้างทางหลวงดังกล่าว เป็นแนวถนนกำหนดให้ก่อสร้างใหม่  มีขนาด 4 ช่องจราจร เขตกว้างประมาณ 30.00 เมตร โดยถนนสาย ค3 มีจุดเริ่มต้นที่ถนนเลี่ยงเมืองสายโคกกลอย – ท่านุ่น และสิ้นสุดลงที่ทางหลวงแผ่นดินหมายเลข 402 และถนนสาย ข9 เริ่มต้นจากทางหลวงแผ่นดินหมายเลข 402 และสิ้นสุดที่ทางหลวงชนบท พง. 3006 (บ้านต้นแซะ – บ้านไร่ด่าน) มีระยะทางรวมประมาณ 4.150 กิโลเมตร มีพื้นที่ที่ถูกเวนคืนประมาณ 91.09 ไร่  2. ดังนั้น เพื่อให้การสร้างทางหลวงชนบทตามโครงการดังกล่าวเป็นไปตามแผนงานที่กำหนด และเพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีสิทธิเข้าไปทำการสำรวจเพื่อทราบข้อเท็จจริงเกี่ยวกับอสังหาริมทรัพย์ ที่จะต้องเวนคืนที่แน่นอน จึงเห็นสมควรให้มีการตราพระราชกฤษฎีกากำหนดเขตที่ดินในบริเวณที่ที่จะเวนคืน  ในท้องที่โคกกลอย อำเภอตะกั่วทุ่ง จังหวัดพังงา  3. การดำเนินการตามโครงการนี้ได้จัดให้มีการรับฟังความคิดเห็นของประชาชนผู้มีส่วนได้เสียกับโครงการฯ  ตามระเบียบสำนักนายกรัฐมนตรีว่าด้วยการรับฟังความคิดเห็นของประชาชน พ.ศ. 2548 แล้ว โดยประชาชนที่เข้าร่วมประชุมรับฟังความคิดเห็นส่วนใหญ่เห็นด้วยกับโครงการก่อสร้างทางหลวงชนบทสายดังกล่าว  ความเห็นของ กษ.  กษ. ได้พิจารณาแล้ว เห็นด้วยในหลักการร่างพระราชกฤษฎีกากำหนดเขตที่ดินในบริเวณที่ที่จะเวนคืน ในท้องที่ตำบลโคกกลอย อำเภอตะกั่วทุ่ง จังหวัดพังงา พ.ศ. .... เนื่องจากมีวัตถุประสงค์เพื่อสร้างทางหลวงชนบท สาย ค3 และสาย ข9 ตามโครงการผังเมืองรวมชุมชนโคกกลอย – ท้ายเหมือง จังหวัดพังงา เพื่ออำนวยความสะดวกและความรวดเร็วแก่การจราจร และการขนส่งทางบกอันเป็นกิจการสาธารณูปโภค แต่ข้อสังเกตเกี่ยวกับการพิจารณาก่อสร้างทางหลวง สายต่างๆ โดยขอให้ คค. ให้ความสำคัญกับการพิจารณาผลกระทบด้านการระบายน้ำภายหลังจากการก่อสร้างด้วย  เพื่อมิให้เกิดปัญหาเรื่องการระบายน้ำในพื้นที่บริเวณดังกล่าวในอนาคต ทั้งนี้ เมื่อพระราชกฤษฎีกาดังกล่าวมีผลบังคับใช้แล้วก่อนดำเนินการ หากทางหลวงชนบทเส้นดังกล่าวช่วงใดตัดผ่านที่ดินในเขตปฏิรูปที่ดิน ขอให้กรมทางหลวงชนบท ยื่นขออนุญาตใช้ที่ดินตามระเบียบของสำนักงานการปฏิรูปที่ดินเพื่อเกษตรกรรมให้ถูกต้องด้วย  **มติ ครม. :** 1. อนุมัติหลักการร่างพระราชกฤษฎีกากำหนดเขตที่ดินในบริเวณที่ที่จะเวนคืน ในท้องที่ตำบลโคกกลอย อำเภอตะกั่วทุ่ง จังหวัดพังงา พ.ศ. .... ตามที่ คค. เสนอ และให้ส่ง สคก. ตรวจพิจารณา แล้วดำเนินการต่อไปได้  2. มอบหมายให้ คค. รับข้อสังเกตของ กษ. ไปพิจารณาดำเนินการต่อไปด้วย | **หน่วยงานที่รับผิดชอบ** : คค./กษ. (สกม.)  **ประโยชน์ที่ได้รับ :**  เพื่ออำนวยความสะดวกและรวดเร็วแก่การจราจรและการขนส่งอันเป็นกิจการสาธารณูปโภค  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 29/2559 วันอังคารที่ 26 กรกฎาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **260759**  **เรื่อง** **:** ร่างพระราชกฤษฎีกากำหนดเขตที่ดินในบริเวณที่ที่จะเวนคืน ในท้องที่แขวงทุ่งพญาไท และแขวงถนนพญาไท  เขตราชเทวี กรุงเทพมหานคร พ.ศ. .... (เพื่อดำเนินโครงการระบบรถไฟชานเมืองสายสีแดงอ่อน ช่วงบางซื่อ – พญาไท – มักกะสัน – หัวหมาก และสายสีแดงเข้ม ช่วงบางซื่อ – หัวลำโพง)  **สารัตถะ :** คค. เสนอ ครม. พิจารณาอนุมัติหลักการร่างพระราชกฤษฎีกากำหนดเขตที่ดินในบริเวณที่ที่จะเวนคืน  ในท้องที่แขวงทุ่งพญาไท และแขวงถนนพญาไท เขตราชเทวี กรุงเทพมหานคร พ.ศ. .... เพื่อดำเนินโครงการระบบรถไฟชานเมืองสายสีแดงอ่อน ช่วงบางซื่อ – พญาไท – มักกะสัน – หัวหมาก และสายสีแดงเข้ม ช่วงบางซื่อ – หัวลำโพง  โดยมีรายละเอียดสรุปได้ ดังนี้  1. ครม. ได้มีมติเมื่อวันที่ 6 ก.พ. 2550 เห็นชอบนโยบายการกำหนดให้มีศูนย์กลางเชื่อมต่อในการเดินทาง  2 แห่ง ได้แก่ ศูนย์คมนาคมพหลโยธิน (บริเวณบางซื่อ) และศูนย์คมนาคมมักกะสัน (บริเวณมักกะสัน) เพื่อเป็นศูนย์กลางเชื่อมต่อการเดินทางจากพื้นที่ปริมณฑลและพื้นที่เมืองบริวารโดยระบบรถไฟชานเมือง และการเดินรถด้วยระบบรางเดียวกันจากเมืองในภูมิภาค โดยรถไฟทางไกลเชื่อมต่อการเดินทางกับระบบรถไฟฟ้าขนส่งมวลชน ซึ่งให้บริการ เป็นโครงข่ายระบบส่งในเมืองกรุงเทพมหานครให้เกิดความสะดวกในการเดินทางแก่ประชาชน  2. แนวเส้นทางและลักษณะโครงการระบบรถไฟชานเมือง **สายสีแดงอ่อน** ช่วงบางซื่อ – พญาไท – มักกะสัน – หัวหมาก และ**สายสีแดงเข้ม** ช่วงบางซื่อ – หัวลำโพง ระยะทางประมาณ 25.9 กิโลเมตร ประกอบด้วย 9 สถานี ได้แก่ สถานีสามเสน สถานีราชวิถี สถานียมราช สถานียศเส สถานีหัวลำโพง สถานีพญาไท สถานีมักกะสัน สถานีรามคำแหง และสถานีหัวหมาก เพื่อขจัดปัญหาจุดตัดของทางรถไฟกับถนนตามแนวเส้นทาง และเชื่อมต่อการเดินทางระหว่าง 7ศูนย์คมนาคมพหลโยธินกับศูนย์คมนาคมมักกะสัน รูปแบบโครงสร้างทางวิ่งได้เน้นให้ทางวิ่งบริเวณสถานีจิตรลดาอยู่ต่ำกว่าระดับดิน และออกแบบให้สามารถเชื่อมต่อกับโครงการต่างๆ เช่น ทางรถไฟยกระดับสายสีแดง (ช่วงบางซื่อ – รังสิต)  ที่บริเวณถนนประดิพัทธ์โครงสร้างรองรับรถไฟฟ้าจึงเป็นการผสมผสานระหว่างโครงสร้างทางวิ่งระดับดิน (At Grade) โครงสร้างทางวิ่งยกระดับ (Elevated) และโครงสร้างทางวิ่งแบบคลองแห้ง (Open Trench and Cut & Cover Tunnel) ซึ่งขอบเขตของงานก่อสร้างโดยสังเขปประกอบด้วยงานก่อสร้างโครงสร้างทางวิ่งระดับดินโครงสร้างทางวิ่งยกระดับ และโครงสร้างทางวิ่งแบบคลองแห้ง งานก่อสร้างอาคารสถานี งานก่อสร้างถนนเลียบทางรถไฟ งานติดตั้งระบบไฟฟ้าและเครื่องกล และงานจัดซื้อตู้รถไฟฟ้า มีที่ดิน**ที่จะต้องจัดกรรมสิทธิ์ในเส้นทางประมาณ 78.43 ตารางวา  และมีสิ่งปลูกสร้างที่จะต้องรื้อถอนประมาณ 3 หลัง**  3. เนื่องจากโครงการระบบรถไฟชานเมือง สายสีแดงอ่อน ช่วงบางซื่อ – พญาไท – มักกะสัน – หัวหมาก และสายสีแดงเข้ม ช่วงบางซื่อ – หัวลำโพง ต้องดำเนินการเวนคืนที่ดินโดยเปลี่ยนแนวเส้นทางหลบฐานรากของโครงการบีทีเอส การรถไฟแห่งประเทศไทย (รฟท.) จึงมีความจำเป็นต้องได้มาซึ่งอสังหาริมทรัพย์โดยการเวนคืน  ตามพระราชบัญญัติว่าด้วยการเวนคืนอสังหาริมทรัพย์ พ.ศ. 2530 เพื่อดำเนินโครงการระบบรถไฟชานเมือง สายสีแดงอ่อน ช่วงบางซื่อ – พญาไท – มักกะสัน – หัวหมาก และสายสีแดงเข้ม ช่วงบางซื่อ – หัวลำโพง เพื่ออำนวยความสะดวกและรวดเร็วแก่การจราจรและการขนส่งอันเป็นกิจการสาธารณูปโภค ในการนี้ สมควรกำหนดเขตที่ดินในบริเวณที่ที่จะเวนคืนเพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีสิทธิเข้าไปทำการสำรวจและเพื่อทราบข้อเท็จจริงเกี่ยวกับอสังหาริมทรัพย์ที่จะต้องเวนคืนที่แน่นอน รวมถึงเพื่อทราบข้อเท็จจริงเกี่ยวสภาพ ลักษณะ และการใช้ประโยชน์บน เหนือ หรือใต้พื้นดินหรือพื้นน้ำเพื่อวางแผนหรือออกแบบกิจการขนส่งมวลชน เพื่อดำเนินการตามโครงการระบบรถไฟชานเมือง สายสีแดงอ่อน ช่วงบางซื่อ – พญาไท – มักกะสัน – หัวหมาก และสายสีแดงเข้ม ช่วงบางซื่อ – หัวลำโพง โดย รฟท.  ได้ดำเนินการจัดให้มีการรับฟังความคิดเห็นของประชาชนผู้มีส่วนได้เสียเกี่ยวกับโครงการดังกล่าวตามระเบียบสำนักนายกรัฐมนตรีว่าด้วยการรับฟังความคิดเห็นของประชาชน พ.ศ. 2548 แล้ว  ความเห็นของ กษ.  กษ. พิจารณาแล้ว เห็นชอบด้วยกับหลักการร่างพระราชกฤษฎีกากำหนดเขตที่ดินในบริเวณที่ที่จะเวนคืน  ในท้องที่แขวงทุ่งพญาไท และแขวงถนนพญาไท เขตราชเทวี กรุงเทพมหานคร พ.ศ. .... (เพื่อดำเนินโครงการระบบรถไฟชานเมืองสายสีแดงอ่อน ช่วงบางซื่อ – พญาไท – มักกะสัน – หัวหมาก และสายสีแดงเข้ม ช่วงบางซื่อ – หัวลำโพง) เนื่องจากเห็นว่าการขอตราพระราชกฤษฎีกาฉบับนี้เป็นไปตามขั้นตอนของกฎหมายที่กำหนดให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีสิทธิเข้าไปในที่ดินของเจ้าของหรือผู้ครอบครองโดยชอบด้วยกฎหมาย เพื่อทำการสำรวจและทราบข้อเท็จจริงเกี่ยวกับอสังหาริมทรัพย์ที่จะต้องเวนคืนที่แน่นอน ก่อนดำเนินโครงการระบบรถไฟดังกล่าวข้างต้น  ซึ่งจะเป็นการเพิ่มประสิทธิภาพของการขนส่งทางรถไฟ โดยพื้นที่ที่ขอเวนคืนไม่มีผลกระทบการดำเนินงานตามภารกิจของ กษ. แต่อย่างใด และเมื่อพระราชกฤษฎีกาฉบับนี้มีผลบังคับใช้ตามกฎหมายแล้ว หากผู้ถูกเวนคืนไม่พอใจราคาหรือจำนวนเงินค่าทดแทนที่ทางราชการกำหนดให้ก็สามารถยื่นอุทธรณ์ รวมถึงใช้สิทธิในการฟ้องคดีตามขั้นตอนของกฎหมายได้ต่อไป ทั้งนี้ กษ. มีความเห็นเพิ่มเติมว่า ขอให้ คค. ให้ความสำคัญกับการพิจารณาผลกระทบด้านการระบายน้ำภายหลังการก่อสร้างระบบรถไฟสายข้างต้นด้วยเพื่อมิให้เกิดปัญหาเรื่องการระบายน้ำในพื้นที่บริเวณใกล้เคียงต่อไปในอนาคต  **มติ ครม. :** อนุมัติหลักการร่างพระราชกฤษฎีกากำหนดเขตที่ดินในบริเวณที่ที่จะเวนคืน ในท้องที่แขวงทุ่งพญาไท และแขวงถนนพญาไท เขตราชเทวี กรุงเทพมหานคร พ.ศ. .... (เพื่อดำเนินโครงการระบบรถไฟชานเมืองสายสีแดงอ่อน  ช่วงบางซื่อ – พญาไท – มักกะสัน – หัวหมาก และสายสีแดงเข้ม ช่วงบางซื่อ – หัวลำโพง) ตามที่ คค. เสนอ และ ให้ส่ง สคก. ตรวจพิจารณา แล้วดำเนินการต่อไปได้ | **หน่วยงานที่รับผิดชอบ** : คค./กษ. (ชป.)  **ประโยชน์ที่ได้รับ :**  เพื่ออำนวยความสะดวกและรวดเร็วแก่การจราจรและการขนส่งอันเป็นกิจการสาธารณูปโภค  **กำหนดรายงานผลการปฏิบัติเพื่อเสนอ ครม. :**  - |